Schalke seri lagi

BAYER Leverkusen melonjak kembali ke tempat kelayakan ke Liga Juara-Juara UEFA dengan keputusan seri 1-1 semalam menentang pasukan yang berhadapan dengan masalah kecederaan Schalke sekali gus mencipta rekod baharu kelab dengan 13 kali seri berturut-turut.

Keputusan ini meninggalkan Schalke tanpa kemenangan sejak kemenangan 2-0 Januari lepas di tempat sendiri ke atas Moenchengladbach ketika turun ke tangga kesembilan setelah menduduki tempat ketiga pada Disember.

Penalti pada awal babak kedua disempurnakan oleh pemain Schalke, Daniel Caligiuri selepas bola terkena tangan pemain pertahanan Burkina Faso, Edmond Tapsoba.

Namun, pemain pertahanan Schalke, Juan Miranda kemudian tertolak bola ke dalam gawang sendiri sembilan minit sebelum tamat untuk melebarkan rentak tanpa kemenangan mereka.

Caligiuri harus dipersalahkan atas gol sendiri ketika dia kehilangan bola kepada pemain pertahan Leverkusen, Wendell, yang terus melakukan hantaran silang rendah ke dalam kotak penalti Schalke dan ke arah Miranda.

Leverkusen, yang menempah tempat di final Piala Jerman pada 5 Julai nanti kini berada di tempat keempat dengan tiga baki perlawanan dan menuju ke peringkat kumpulan Liga Juara-Juara musim depan.

Schalke mengalami senarai kecederaan yang semakin meningkat dengan sepuluh pemain diketepikan.

“Saya sudah berhenti mengira,” kata ketua jurulatih David Wagner, bekas pengurus Huddersfield, sebelum sepak mula ketika dia membuat empat perubahan daripada pasukan yang seri 1-1 di Union Berlin hujung minggu lalu.

“Kami harus berdiri bersama sebagai satu pasukan dan bertarung, itu adalah langkah lain hari ini setelah perlawanan di Berlin,” tambah Wagner setelah keputusan semalam.

Kapten bawah 19 tahun Royal Blues, Can Bozdogan membuat penampilan sulung di sayap kanan sementara pemain gantian babak kedua Jonas Hofmann, 23, juga beraksi dalam pertandingan Bundesliga pertamanya setelah dibawa masuk daripada pasukan simpinan. – AFP

See author's posts


Lanjutan moratorium perlu rundingan

PETALING JAYA: Angkatan Koperasi Kebangsaan Malaysia Bhd (Angkasa) menyarankan agar peminjam membuat rundingan terus dengan koperasi mengenai lanjutan moratorium yang tempohnya akan berakhir September ini.

Presidennya, Datuk Abdul Fattah Abdullah berkata, persetujuan kedua-dua pihak diperlukan untuk memastikan situasi menang-menang bagi peminjam dan koperasi.

“Terpulang kepada rundingan antara peminjam dan koperasi kerana ada sesetengah koperasi yang kukuh boleh menerima moratorium itu, dan ada yang sebaliknya.

“Angkasa hanya menguruskan potongan yang dibuat oleh koperasi, jadi sekiranya tiada potongan, apa yang kami nak uruskan,” katanya kepada pemberita semalam.

Beliau berkata demikian selepas melancarkan program redCOOP dan memperkenalkan produk Mukmin50+ dan Flexi68+ untuk sektor koperasi, di sini.

Abdul Fattah berkata, koperasi berupaya memberikan lanjutan moratorium sekiranya mempunyai sumber dana dan modal yang kukuh.

“Jika koperasi yang menguruskan pinjaman daripada bank, koperasi perlu mengikut keputusan daripada bank,” katanya, sambil menyifatkan kebanyakan koperasi mempunyai kekangan untuk memberikan lanjutan moratorium kerana aliran tunai yang tidak kukuh.

Katanya daripada 14,625 buah koperasi dengan keanggotaan 6.05 juta ahli yang berdaftar dengan Suruhanjaya Koperasi Malaysia, hanya 614 koperasi yang menyediakan pembiayaan kepada anggotanya.

Terdahulu, Angkasa dengan kerjasama syarikat pengendali rangkaian maya mudah alih, redONE Network Sdn Bhd (redONE) memperkenalkan program redCOOP bagi membangunkan program keusahawanan Telco khusus untuk anggota koperasi.

Menerusi program redCOOP, produk yang dilancarkan ialah pelan pascabayar Mukmin50+ serta Flexi68+ yang menawarkan pelan pascabayar, masing-masing bernilai RM50 dan RM68 sebulan.

Abdul Fattah berkata koperasi yang berdaftar akan menerima pakej kedai konsep redCOOP dan kemudahan latihan untuk jualan langsung serta dilantik sebagai penasihat jualan bagi produk di bawah program itu.

“Kami menyasarkan seramai 500,000 ahli koperasi akan menggunakan produk di bawah redCOOP menjelang 2021,” katanya.

Sementara itu, Ketua Pegawai Eksekutif redONE Mohammad Farid Mohamed Yunus berkata pihaknya menyasarkan pengguna redONE akan meningkat kepada 1.5 juta orang pada Disember 2020 berbanding 1.2 juta orang pada masa ini. – Bernama

See author's posts


Lelaki dilapor hilang di Pangkalan Rembai

MARUDI :  Seorang lelaki yang dikenali Cassidy Ali
berusia 23 tahun beralamat di Pangkalan Rembai Sungai Melikat Marudi dilaporkan
hilang semalam.

Menurut
kenyataan Pegawai Bomba Zon Miri, Tuan Law Poh Kiong, pihak bomba menerima
laporan awal mengenai insiden itu daripada Ibu Pejabat Polis Daerah (IPD)
Marudi pada jam 11.55 pagi semalam.

Sebaik menerima
panggilan tersebut pihak bomba dengan kekuatan empat anggota dari Balai Bomba
dan Penyelamat Marudi bergerak ke kampung mangsa untuk mendapatkan maklumat
mengenai kejadian tersebut.

Menurut laporan,
dalam kejadian itu mangsa bersama rakannya Markus Adrian pergi memancing di kawasan
Pangakalan Rembai Sungai Melikat lebih kurang jam  11.00 pagi semalam.

Pada jam 5.20
petang pada hari yang sama Markus balik ke rumah panjang keseorangan namun
tidak kelihatan mangsa balik bersamanya sehingga sekarang.

Ketua Polis Daerah
Marudi DSP Jo Hang masih berada di luar kawasan untuk mendapat maklumat lanjut
mengenai kehilangan mangsa.

Sehingga berita
ini ditulis mangsa yang dilaporkan hilang belum lagi
dapat dikesan.

See author's posts


Jerman kaji anjur konsert libatkan 4,000 sukarelawan

JERMAN: Tiga penganjuran konsert pop dipentaskan dalam masa satu hari di Leipzig, Jerman bagi membolehkan para saintis mengkaji risiko perhimpunan orang ramai di dalam se- buah ruang yang besar ketika penularan Covid-19 kini.

Kira-kira 4,000 sukarela- wan berusia antara 18 hingga 50 tahun menyertai kajian yang dijalankan pada Sabtu yang dikendalikan oleh Universiti Halle.Penganjuran ketiga-tiga konsert tersebut mendapat persetujuan daripada pe- nyanyi Tim Bendzko.

Kajian tersebut dijalankan ketika negara itu mencatatkan rekod kes baharu positif Covid-10 tertinggi sejak akhir April lalu.

Lebih 2,000 kes direkodkan dalam tempoh 24 jam lepas menjadikan jumlah kumulatif di negara itu kini adalah 232,082 kes.

Memetik laporan BBC, ka- jian yang digelar, Restart-19 itu dijalankan dalam tiga se- nario berbeza dan melibat- kan 4,000 penonton di Arena Quaterback Immobilien di Leipzig pada Sabtu.

Senario pertama adalah untuk mensimulasikan peristiwa sebelum penularan wa- bak; yang kedua dengan ke- bersihan yang lebih baik dan beberapa penjarakan fizikal; dan yang ketiga dengan se- paruh jumlah pengunjung di- kurangkan dan setiap orang berada sejauh 1.5 meter.

Kesemua sukarelawan di- kehendaki melakukan ujian saringan Covid-19 terlebih dahulu dan diberikan pelitup muka serta alat penjarakan fizikal. – AFP

See author's posts


IMF ubah nada, dunia dijangka tidak meleset

WASHINGTON: Tabung Kewangan Antarabangsa (IMF) tidak menjangkakan ekonomi global akan mengalami kemelesetan tahun ini walaupun kejatuhan berterusan akibat inflasi yang tinggi dan pencerobohan Russia ke atas Ukraine, lapor dpa.

Pertumbuhan akan perlahan berbanding 2022, kata Pengarah Urusan IMF, Kristalina Georgieva pada malam Khamis.

Beliau berkata, kemelesetan perlu dielakkan.

Unjuran terbaharu IMF yang dikeluarkan pada Oktober, menjangkakan ekonomi global berkembang 2.7 peratus pada 2023.

Georgieva berkata, unjuran ekonomi terkini IMF yang dijangka diumumkan pada penghujung Januari tidak akan mengubah prospek dengan ketara.

Kumpulan itu menganggarkan ekonomi global berkembang 3.2 peratus pada tahun lalu.

Unjuran IMF itu bagaimanapun tidak menolak kemungkinan ekonomi Amerika Syarikat (AS) akan meleset tahun depan.

Namun Georgieva berkata kemelesetan di AS, ekonomi terbesar dunia, jika berlaku mungkin lebih kecil.

Georgieva berkata, keputusan China untuk menamatkan strategi sifar COVID yang agresif boleh membawa kepada pertumbuhan ekonomi yang kukuh di negara itu dan sekali lagi menjadikan China sebagai pemacu ekonomi global.

Georgieva berkata, pembangunan ekonomi di China sepanjang tahun lalu, semasa kerajaan pusat melaksanakan langkah tegas untuk membendung coronavirus, ‘sangat mengecewakan5’. – Bernama.

See author's posts


Drama politik ‘box office’

KALAULAH ibarat drama bersiri di kaca televisyen, sudah pasti situasi politik seberang Laut China Selatan mendapat kutipan ‘box office’. Bayangkan, pelbagai isu tercetus sebelum hari penamaan calon Sabtu ini, untuk Pilihan Raya Umum ke-15 (PRU-15). Drama ini bermula sejak Parlimen dibubar.

Hakikatnya, sejak selepas PRU-14 sepanjang empat tahun lalu, politik ‘dentum mendentum’ itu tidak pernah sunyi. Kini, dentuman itu bercampur gelora bagaikan gelombang di laut yang tak pernah tenang, dikhuatiri berpanjangan selepas PRU-15 nanti.

Jika keputusan tergantung 50-50 di Semenanjung pada malam 19 November nanti, maka ia bakal menyaksikan Gabungan Parti Sarawak (GPS) sekali lagi memainkan peranan ‘king maker’. Kita tunggu dan lihat. Ini kerana pergolakan politik di Semenanjung semakin membara, berpecah-belah, tikam belakang sesama sendiri.

Mereka bagaikan lupa sejarah kejatuhan Kesultanan Melayu Melaka ke tangan Portugis pada 1511 yang harus menjadi menjadi satu iktibar kerana jelas rasuah dan pengkhianatan boleh melemahkan sesebuah kerajaan serta meruntuhkan ketamadunan bangsa.

Kini, krisis dalaman, keluar parti, pecat ahli – semuanya menjadi watak ‘menghidupkan’ siri drama politik di sana. Ini berlaku membabitkan hampir semua parti sama ada parti gabungan dalam Barisan Nasional (BN), Perikatan Nasional (PN), Pakatan Harapan (PH) dan beberapa parti lain.

Malah dengan pengumuman senarai calon BN di ibu negara malam kelmarin, pastinya akan terus berkocak, menambahkan babak ‘berkecamuk’ dalam drama politik yang bagaikan tiada noktah.

Ada bakal calon menarik diri setelah kurang 12 jam diumumkan, sekali gus membayangkan seperti tiada rundingan teliti dibuat. Contohnya, pendakwah bebas, Datuk Mohd Kazim Elias menarik diri daripada bertanding mewakili BN di Parlimen Larut.

Sudah semestinya, penyandang kerusi Parlimem yang tidak disenaraikan sebagai calon, akan terus mengamuk.

TUTUP BILIK GERAKAN

Contohnya, penyandang kerusi Parlimen Arau, Datuk Seri Shahidan Kassim yang digugurkan oleh BN dilaporkan akan meneruskan hasrat bertanding. Beliau adalah antara empat menteri yang digugurkan daripada senarai calon BN.

Shahidan yang juga Menteri Wilayah Persekutuan sudah terhidu berita bakal digugurkan sehari sebelum pengumuman apabila bilik gerakan di kawasannya di Arau, Perlis ditutup dan bendera parti diturun semula setelah dinaikkan sebaik Parlimen dibubar.

Tetapi semalam, PN pimpinan Tan Sri Muhyiddin Yassin menyatakan kesediaan mencalonkan Shahidan mempertahankan kerusi Parlimen Arau.

Malah, ada kalangan ahli politik wanita yang jarang bersuara selama ini, tiba-tiba turut ‘meroyan’. Contohnya, penyandang kerusi Parlimen Kuala Kangsar Datuk Mastura Mohd Yazid tampil mempertikaikan mengenai janji pucuk pimpinan BN mengenai kuota calon daripada pergerakan wanita UMNO.

Mastura yang juga Timbalan Menteri di Jabatan Perdana Menteri (Tugas-tugas Khas) tampil membangkitkan perkara itu melalui hantaran di Facebook malam kelmarin. “Janji 30 peratus calon Wanita?? (Namun) Tak seorang pun Wanita UMNO dicalonkan untuk kerusi Parlimen di negeri Perak dan Negeri Sembilan,” tulisnya.

Di kawasan Parlimen Jempol, Negeri Sembilan, 13 bilik gerakan UMNO cawangan ditutup. Tindakan itu dipercayai dilakukan berikutan rasa tidak puas terhadap bakal calon kerusi Parlimen Jempol yang dikatakan bukan orang pilihan.

Jempol adalah antara enam kerusi Parlimen BN yang calonnya belum diumumkan. Tetapi menurut sumber, calon bagi enam kerusi itu belum diumumkan kerana menunggu siapa calon ditampilkan pihak lawan khususnya daripada PN selain cubaan terakhir meredakan pergolakan dalam isu pemilihan calon.

Malah ada yang secara terbuka mengisytiharkan diri mahu bertanding sebagai calon Bebas kerana tidak dipilih partinya. Contohnya, penyandang kerusi Parlimen Bentong, Wong Tack bertekad mahu tanding sebagai calon Bebas setelah DAP memilih Ahli Dewan Undangan Negeri (ADUN) Ketari, Young Syefura Othman atau Rara sebagai calon.

Wong dikatakan dicadang oleh DAP untuk bertanding kerusi Parlimen Cameron Highlands. “Sejak empat tahun lalu saya telah menjalankan tugas saya sebaiknya untuk rakyat di Bentong. Bentong adalah kampung saya dan saya komited untuk terus berkhidmat untuk rakyat di sini. Kita di sini ingin mewujudkan platform untuk kuasa rakyat,” katanya seperti dilaporkan media.

KELUAR PARTI

Ada yang keluar parti kerana tidak dicalonkan di tempat asal seperti diidamkan. Contohnya, Naib Presiden Parti Pribumi Bersatu Malaysia (Bersatu) Mohd Rafiq Naizamohideen mengumumkan keluar parti serta-merta kerana kecewa tidak dapat bertanding di kerusi Parlimen Tangga Batu di Melaka dan enggan ditawarkan bertanding di Bagan Datuk, Perak yang ditandingi Presiden UMNO, Datuk Seri Ahmad Zahid Hamidi.

Ada yang tidak puas hati sebab parti tertentu dalam gabungan diberi kerusi bukan idamannya. Contohnya, tindakan PH menyerahkan kerusi Parlimen Tanjung Piai kepada Parti Ikatan Demokratik Malaysia (Muda) mencetuskan ketidakpuasan hati dalam kalangan ahli Parti Amanah Negara (Amanah) Johor.

Apabila tidak dipilih sebagai calon, akan ada yang mendakwa tidak adil seperti dilakukan bekas Naib Presiden PKR, Tian Chua, yang mendakwa ramai pihak kecewa dengan senarai calon yang diumumkan oleh kepemimpinan PKR.

Lebih malang, ada sebuah parti yang kelihatan ‘berkecai sebelum perang’ iaitu Parti Bangsa Malaysia (PBM) apabila Datuk Larry Sng Wei Shien dan Datuk Zuraida Kamaruddin masing-masing mendakwa sebagai presiden.

Kemelut ini jika tidak diselesaikan secara dalaman dalam tempoh 24 jam ini, akan menyukar mereka bertanding kerana calon PBM perlu mengemukakan surat watikah calon yang ditandingi presiden parti yang sah, pada pagi penamaan calon Sabtu ini.

Bagaimanapun, kemelut itu berjaya diselesai apabila Zuraida dan Larry Sng berkunjung ke pejabat Jabatan Pendaftaran Pertubuhan (ROS) di Putrajaya pagi semalam. Kata putus dicapai iaitu Larry Sg akan menandatangani watikah calon yang bertanding.

Adakah semua ini tidak berlaku di Sarawak dan Sabah atau belum berlaku lagi? Di Sabah, ada kalangan ADUN tidak berpuas hati dengan keputusan Gabungan Rakyat Sabah (GPS) untuk bekerjasama dengan BN.

Setakat ini, drama kontroversi yang boleh menggegarkan kestabilan politik tidak berlaku di Sarawak. Jika ada sekalipun, dentumannya tidak sehebat seperti apa yang berlaku di Semenanjung.

SARAWAK

Cuma ada dua peristiwa pahit berlaku di Sarawak. Krisis terbesar pada 1966, berikutan krisis politik hingga membawa kepada krisis perlembagaan membabitkan kepemimpinan Stephen Kalong Ningkan sebagai Ketua Menteri ketika itu. Kemudian pada 1987, tercetus krisis Ming Court sehingga BN menang tipis di pilihan raya negeri.

Peristiwa ‘Ming Court’ adalah rampasan kuasa politik yang bermula pada 1983, berkembang menjadi krisis politik penuh semasa pilihan raya negeri 1987, dan berakhir selepas Persatuan Rakyat Malaysia Sarawak (PERMAS) dibubarkan pada tahun 1991.

Peristiwa itu kemudian dikenali sebagai peristiwa ‘Ming Court’, mengambil sempena nama hotel di Kuala Lumpur – tempat berkumpulnya sekumpulan Ahli Dewan Undangan Negeri (ADUN) dari Sarawak untuk menjatuhkan Ketua Menteri ketika itu, Pehin Sri Tun Abdul Taib Mahmud. Abdul Taib terpaksa membubar DUN lebih awal dan selamat apabila menang pilihan raya negeri tetapi dengan majoriti tipis.

BN hanya menang 28 daripada 48 kerusi dalam dewan undangan negeri. Bagaimanapun, populariti BN Sarawak telah menurun daripada 59.17% pada 1983 kepada 55.24% pada pilihan raya 1987. SNAP adalah mangsa terbesar dalam pilihan raya itu dengan hanya memenangi 2 daripada 11 kerusi yang dipertandingkan. Sementara itu, kumpulan Maju memenangi 20 kerusi (15 kerusi oleh PBDS dan 5 kerusi oleh PERMAS).

Tun Abdul Rahman Yaakub (PERMAS) mudah dikalahkan oleh Dato Sri Wahab Dolah (PBB) di kerusi Matu-Daro (kini DUN Jemoreng) dengan majoriti 1,625 undi ketika itu.

Sejak itu, politik Sarawak stabil dan kembali tenang. Meskipun ada tentangan daripada parti pembangkang, parti pemerintah tidak goyah dengan sokongan padu rakyat pelbagai kaum di negeri ini.

Diharap apabila Gabungan Parti Sarawak (GPS) mengumumkan secara rasmi calon hari ini, drama ‘merajuk’ kerana tidak dipilih tidak berlaku kerana ia berpotensi mencetuskan tindakan sabotaj di dalam parti sendiri.

Tetapi kata orang, mustahil dalam sesebuah parti politik sama ada parti pemerintah atau pembangkang, tidak berkocak tetapi sesetengah parti bijak dan cepat ‘memadam’ kocakan kecil melalui rundingan, bertolak ansur dan saling memahami.

Ini tidak berlaku pada kebanyakan parti politik di Semenanjung. Tidak hairan permainan ‘tikam dari belakang’ sesama sendiri tercetus. Ibarat dalam perang, tembak rakan sendiri, bukan secara kebetulan tetapi sengaja.

Meskipun sesetengah parti menggunakan konsep WALI dalam memilih calon, akan ada yang tidak puas hati. Namun, bukan mudah untuk memuaskan hati semua orang. WALI adalah bermaksud ‘winnable’ (boleh menang), ‘acceptable’ (diterima) serta ‘likeable’ (disenangi).

* Penulis adalah Penasihat Editorial Eksekutif Utusan Sarawak

See author's posts


Biasiswa Yayasan Sarawak sumber menuju kejayaan

NICKELYSON LAKUN

KOTA SAMARAHAN: Tentu ramai yang berminat untuk sambung pengajian dalam bidang perubatan bukan?

Impian bukan sekadar mimpi apabila Anis Nasuha Moshidi, 24, antara mahasiswi yang mendapat tajaan biasiswa Yayasan Sarawak untuk meneruskan pengajiannya di dalam bidang perubatan atau Ijazah Doktor Perubatan.

“Saya sangat berterima kasih kepada Kerajaan Sarawak khususnya Yayasan Sarawak kerana dengan adanya biasiswa seperti ini, membakar semangat saya untuk terus memperjuangkan tempoh lima tahun pengajian saya di Universiti Malaysia Sarawak (UNIMAS),” katanya.

“Saya cuba mohon, dapat atau tidak itu bergantung kepada rezeki, apabila saya membuat semakan saya layak mendapat biasiswa tersebut,” ujarnya lagi.

Tambahnya lagi, dengan adanya biasiswa Yayasan Sarawak ini, sedikit sebanyak mampu menampung pengajiannya untuk pembelian buku, peralatan perubatan, kos sara hidup dan banyak lagi.

Jelasnya, senaskah buku sahaja sudah mencecah harga ratusan ringgit (sekitar RM100 ke RM200), maka tanpa biasiswa tersebut, adalah sangat mustahil untuk memiliki buku dalam bidang berkenaan.

“Mampu itu mampu, tapi saya terpaksa mengumpul duit untuk membelinya.

“Tambahan pula saya datang dari keluarga sederhana jadi ia sangat membantu saya, bahkan dapat meringankan beban kedua ibu bapa saya,” katanya.

Beliau berkata demikian semasa ditemui pemberita sempena Majlis Konvokesyen UNIMAS ke-26 di Arena Gemilang DeTAR PUTRA, semalam.

Selain itu, beliau yang juga berbangsa Melanau antara ambilan pelajar yang terjejas dengan pandemik Covid-19, yang terpaksa belajar dari rumah.

“Belajar dari rumah itu sesuatu perkara yang amat perih bagi saya dan tidak sesuai sama sekali sebab kebanyakkan kerja kami di makmal.

“Semua peralatan tugasan kami berada di makmal, jadi memang tidak sesuai untuk kami belajar dari rumah.

“Oleh itu saya berterima kasih kepada pihak pengurusan UNIMAS kerana memberi peluang kepada pelajar doktor perubatan untuk balik ke kampus beberapa semester yang lepas kerana memahami tugasan kami.

Di samping itu, ditanya pemberita mengenai perancangan masa depan, beliau berkata akan menyambung pengajiannya ke peringkat sarjana dan tetap memilih UNIMAS sebagai tempat pengajiannya.

“Sejujurnya saya ingin menjadi seorang doktor pakar suatu hari nanti dan pakar dalam sesuatu bidang tu saya belum pasti lagi, namun ia bergantung kepada rezeki,” katanya.

Katanya, majlis graduasi ini bukanlah noktah untuknya tetapi permulaan kepada dirinya untuk terus menceburi bidang perubatan justeru memberi sumbangan kepada keluarga dan semestinya kerajaan negeri Sarawak apabila telah berkhidmat sebagai doktor perubatan kelak.

See author's posts


Roy Gingkoi bersenam robik di Engkilili

ENGKILILI: Calon muka baharu Gabungan Parti Sarawak (GPS) Parlimen Lubok Antu, Roy Gingkoi hari ini turut serta memeriahkan aktiviti senamrobik di Dataran Rusa Engkilili, di sini.

Program itu, menurut UKAS, dianjurkan oleh Pergerakan Wanita GPS Engkilili dengan kerjasama Pejabat Kesihatan Engkilili.

Penglibatan orang ramai dalam aktiviti tersebut secara tidak langsung membuktikan calon GPS itu dikenali dan disenangi masyarakat setempat.

Turut hadir, Ketua Parti Pesaka Bumiputera Bersatu (PBB) Cawangan Engkilili, Senator Susan Chemerai Anding.

See author's posts


Industri Hidrogen, Ekonomi Hijau: Kerajaan Australia Selatan pupuk kerjasama Sarawak

KUCHING: Sarawak dan Australia Selatan mempunyai persamaan dalam mengukuhkan ekonomi hijau dan industri hidrogen serta bekerjasama meningkatkan lagi kedua-dua bidang ini.

Dewan Perniagaan Cina Kuching (KCGCCI) dan Dewan Perniagaan dan Industri Cina Bersekutu Sarawak (ACCCIS) yang diketuai oleh Presiden KCGCCI Dato Tan Jit Kee baru-baru ini telah mengadakan lawatan kerja ke Dewan Perniagaan dan Industri Asia Australia (AACCI).

Delegasi Sarawak disambut oleh Presiden AACCI Ivan Kaukov dan ahli majlis AACCI. Delegasi juga bertemu dengan Ahli Parlimen Australia Selatan Tung Ngo, Ketua Eksekutif Jabatan Perdagangan dan Pelaburan Australia Selatan David Reynolds, Pengurus Greater China / Operasi Asia Australia Selatan Kerajaan Philip Grifoni dan beberapa pegawai kanan kerajaan.

Sementara itu, Dato Tan berkata, di bawah kepimpinan Premier Sarawak, menerajui bidang ini bukan sahaja di Malaysia tetapi di Asia Selatan.

“Sarawak sedang membajak lebih banyak sumber ke dalam pembangunan sektor tenaga boleh diperbaharui dan hijaunya untuk mencapai matlamatnya menjadi ekonomi berpendapatan tinggi menjelang 2030,” katanya pada satu kenyataan.

Para peserta Australia turut diberi taklimat mengenai ekonomi Sarawak, Pelaksanaan bagi Strategi Pembangunan Pasca Covid-19 (PCDS) 2030, peluang perniagaan Sarawak, peluang Kalimantan Borneo, mengenai ACCCIS dan KCCCCI, acara ulang tahun ke-133 KCCCCI dan mengenai hubungan lama antara Sarawak dan Australia Selatan.

Sehubungan itu, Ivan Kaukov berkata, turut memberi taklimat kepada perwakilan Sarawak mengenai Australia Selatan sebagai ibu kota hidrogen Australia dan wawasan untuk menjadi pembekal hidrogen boleh diperbaharui bertaraf dunia kerana persekitaran, infrastruktur dan kemahirannya.

“Kerajaan Australia Selatan melabur berbilion dolar untuk mempercepatkan projek hidrogen baharu, infrastruktur perkapalan dan alat pemodelan untuk pelabur dan pemaju.

“Dalam mempercepatkan peralihan Australia Selatan kepada ekonomi hijau, Jabatan Perdagangan dan Pelaburan sedang melaksanakan projek strategik yang berkaitan dengan pengeluaran tenaga hijau, data dan teknologi serta pengeluaran pertanian termasuk nilai tambah kepada produk buangan,” katanya.

Semua peserta bersetuju bahawa Australia Selatan dan Sarawak mempunyai banyak persamaan dengan hubungan yang telah lama terjalin dan sudah tiba masanya untuk bekerjasama rapat di peringkat B2B dan G2G.

Kedua-dua dewan telah bersetuju untuk menandatangani Memorandum Persefahaman (MoU) di Kuching pada Julai tahun ini semasa acara ulang tahun ke-133 KCCCCI. MoU akan menumpukan pada laluan B2B untuk bekerja lebih rapat.

Dato Tan juga menyampaikan jemputan kepada peserta Australia untuk menghadiri “Makan Malam Sambutan Ulang Tahun ke-133 KCCCCI dan Jawatankuasa Usahawan Muda 10 Tahun”, “Mesyuarat Agung Tahunan ACCCIM ke-77” dan “Persidangan Usahawan Muda ACCCIM ke-12” bermula 23 Julai 2023.

Delegasi Sarawak ACCCIS dan KCCCCI ialah termasuk Naib Presiden merangkap Pengerusi Penganjur untuk Sambutan Ulang Tahun ke-133 KCCCCI Kuek Eng Mong, Setiausaha Agung Dato Jonathan Chai Voon Tok dan Pengerusi Ekonomi Digital merangkap Pengerusi Kerja untuk Sambutan Ulang Tahun ke-133 KCCCCI Rodger Chan Siong Boh.

See author's posts


Lelaki cedera kereta dipandu terbabas langgar pokok

KUCHING: Seorang lelaki cedera selepas kereta jenis Perodua Myvi yang dipandunya terbabas lalu melanggar sebatang pokok di Jalan Song awal pagi tadi.

Jurucakap Pusat Gerakan Operasi (PGO) Bomba Sarawak berkata, pihaknya menerima panggilan kecemasan sekitar 2.13 pagi.

Mangsa berusia 36 tahun yang tersepit di tempat duduk pemandu berjaya dikeluarkan sebelum diberi rawatan lanjut oleh pasukan perubatan.

Sementara, seorang lelaki yang cuba membantu mangsa tidak kesampaian apabila dirempuh sebuah kereta Lexus sehingga mengakibatkan mangsa cedera di bahagian kaki.

Tiada sebarang kecederaan dilaporkan melibatkan pemandu Lexus.

Oleh Azreen Keria

See author's posts


Jalan raya kawasan sempadan Sarawak, Sabah diperlukan

KUCHING: Rangkaian jalan raya di kawasan sempadan Sarawak dan Sabah diperlukan sekarang bagi menjamin keselamatan negara.

Menteri Kerja Raya, Dato Sri Alexander Nanta Linggi berkata sekiranya jalan raya itu sudah dinaiktaraf nanti, ia akan mempermudahkan urusan mengawal keselamatan di sempadan negara.

“Ini akan memudahkan pihak penguatkuasa mengawal sempadan daripada ancaman sekali gus peluang perniagaan terbuka luas antara kedua-dua negara (dengan Indonesia).

“Perkara ini diperlukan sekarang iaitu keperluan untuk membina jalan di sempadan kerana kita mahu keselamatan negara dan sebagainya lebih terjamin,” katanya.

Berikutan itu kata beliau pihaknya menyambut baik dana berjumlah RM1 billion dari Kementerian Kewangan untuk kerja-kerja naik taraf prasarana dan keselamatan Kompleks Kastam, Imigresen, Kuarantin dan Keselamatan (CIQS) di sempadan Sarawak dan Sabah.

Nanta berkata, pengumuman oleh Perdana Menteri Datuk Seri Anwar Ibrahim semalam mengenai peruntukan itu amat dialu-alukan.

“Perdana Menteri telah memberi tumpuan kepada Sarawak dan Sabah. Kedua-dua negeri ini masih memerlukan pembangunan infrastruktur asas iaitu rangkaian jalan raya dan sebagainya.

“Jadi, memang kita amat alu-alukan kenyataan Perdana Menteri sebab beliau sudah mengetahui apa kehendak rakyat Sarawak dan Sabah,” katanya.

Beliau berkata, pihaknya bersama Timbalan Perdana Menteri, Dato Sri Fadillah Yusof serta kerajaan Sarawak akan memperhalusi pelaksanaan projek infrastruktur ini dengan baik.

See author's posts


Pastikan kadar inflasi rendah, boleh diurus

BEKALAN MINYAK BERSUBSIDI DI PASARAN TERJEJAS… Menteri Komunikasi dan Multimedia, Tan SriAnnuar Musa seru kepada orang ramai untuk tolong hentikan (sengaja menaikkan harga) … beri kerjasamadengan kerajaan untuk hentikan perbuatan yang menyalahi undang-undang dan merugikan rakyat. Kerajaantahu akan kesusahan rakyat berkaitan tekanan harga barang naik dari segenap penjuru dan mulai sekarangbeliau yakin peniaga mendengar mesej ini dan akan berikan kerjasama untuk pastikan barangan yang disubsiditidak disalah guna. • Foto BERNAMA

PUTRAJAYA: Kerajaan melalui Pasukan Khas Jihad Tangani Inflasi akan memastikan kadar inflasi di Malaysia berada pada tahap rendah serta boleh diuruskan bagi menjamin kesejahteraan Keluarga Malaysia, kata Menteri Komunikasidan Multimedia, Tan Sri Annuar Musa.

Annuar yang merupakan Pengerusi Pasukan Khas Jihad Tangani Inflasi itu berkata, pasukan itu akan memberi perhatian kepada semua harga barangan dan perkhidmatan yang boleh menyumbang ke arah kenaikan kadar inflasi selain ayam, telur dan minyak masak.

“Kita juga memberi jaminan akan terus melaksanakan pendekatan secara proaktif mengawal dan mengekalkan negara berada pada kadar inflasi boleh diurus dan tidak mengalami inflasi tinggi,” katanya.

Annuar berkata demikian dalam sidang media selepas mempengerusikan mesyuarat pertama Pasukan Khas Jihad Tangani Inflasi di sini semalam, yang turut dihadiri Menteri Perdagangan Dalam Negeri dan Hal Ehwal Pengguna,Datuk Seri Alexander Nanta Linggi dan Ketua Setiausaha Negara, Tan Sri Mohd Zuki Ali.

Semalam, Perdana Menteri Datuk Seri Ismail Sabri Yaakob berkata,Mesyuarat Jemaah Menteri bersetuju menubuhkan pasukan khas itu bagi membantu Keluarga Malaysia menghadapi cabaran peningkatan kos sara hidup.

Menyentuh mengenai kadar inflasi di Malaysia, beliau berkata, walaupun peningkatan inflasi berlaku di seluruh dunia, namun Malaysia mempunyai kadar inflasi antara paling rendah iaitu kira-kira 2.8 peratus berbanding negara ASEANlain mahupun negara maju.

“Mungkin ramai tidak menyedari bahawa keadaan ini adalah kerana komitmen kerajaan menggunakan pendekatan mengawal kenaikan harga terutama bagi barangan keperluan dengan kerajaan membayar subsidi tertentu.

“Dalam sidang Parlimen tahun lalu telah meluluskan anggaran belanjawan pembiayaan pelbagai bentuk subsidi untuk 2022 hanya RM33 bilion tetapi berasaskan kenaikan pelbagai harga barangan terutama kenaikan harga petrol dan lain-lain, MoF (Kementerian Kewangan) mengunjurkan keperluan sebenar pada tahun ini akan cecah lebih RM70 bilion.“Ini bermakna, kerajaan mengekalkan dasar untuk terus memberi subsidi kepada barangan tertentu bagi memastikan rakyat tidak terlalu terkesan dengan suasana inflasi yang sedang berlaku ketika ini dan mengekalkan negara pada tahap inflasi yang rendah,”katanya.

Ditanya sama ada penubuhan Pasukan Khas Jihad Tangani Inflasi seakan sama dengan jawatankuasa lain seperti Majlis Tindakan Khas Sara Hidup Negara (NACCOL),Annuar berkata ia tidak menimbulkan masalah.

Beliau berkata, laporan dan hasil mesyuarat Pasukan Khas Jihad Tangani Inflasi akan dibawa kepada Jemaah Menteri dan juga NACCOL.

“Pentingnya daripada laporan kita ini, kita ada jawatankuasa peringkat nasional, NACCOL yang dipengerusikan Perdana Menteri.-Bernama

See author's posts


Malaysia diiktiraf lima negara terbaik di dunia

KUALA LUMPUR: Malaysia diiktiraf sebagai antara lima negara tebaik di dunia dalam mengawal pandemik Covid-19, kata Menteri Kanan (Kluster Keselamatan) Datuk Seri Ismail Sabri Yaakob.

Ismail Sabri berkata Malaysia di bawah kepimpinan Perdana Menteri Tan Sri Muhyiddin Yassin merupakan salah satu negara contoh, iaitu penerimaan rakyat terhadap tindakan kerajaan dalam mengekang wabak berkenaan, yang mendapat pengiktirafan dunia dalam satu tinjauan global.

“Penerimaan rakyat terhadap tindakan kerajaan telah mendapat pengiktirafan dalam satu tinjauan global. Malaysia berada dalam kedudukan antara lima negara terbaik dunia dengan ‘public approval’ atau penerimaan rakyat yang tertinggi,” katanya dalam sidang media harian semalam.

Beliau berkata Perdana Menteri mengambil keputusan besar dan mencabar dalam memperkenalkan Perintah Kawalan Pergerakan (PKP) pada 18 Mac lepas, selain turut melaksanakan kawalan ketat menerusi Perintah Kawalan Pergerakan Diperketatkan (PKPD) di beberapa kawasan yang bertujuan mengekang penularan wabak dalam komuniti.

Jelasnya hasil kerjasama baik seluruh rakyat Malaysia dalam mematuhi setiap arahan yang dikeluarkan, ia telah membantu kerajaan dalam melandaikan lekuk Covid-19 di negara ini.

“Hari ini memasuki hari ke-89 rakyat Malaysia menjalani PKP, yang pastinya agak sukar pada peringkat permulaannya apatah lagi pandemik terpahat sebagai sejarah kehidupan kita, ada juga antara kita terpaksa menghadapi kawalan yang sangat ketat apabila PKPD diperkenalkan.

“Kerjasama yang diberikan seluruh rakyat serta pengorbanan besar daripada (petugas) barisan hadapan, …(hasilnya) kita telah berjaya mengawal  jangkitan Covid -19 dengan meratakan lengkung pandemik itu,” katanya.

Dalam pada itu Ismail Sabri turut memaklumkan, sidang media harian pelaksanaan PKP akan diadakan hanya tiga kali seminggu iaitu Isnin, Rabu dan Jumaat bermula harii ini.

Mengenai golongan yang diarah menjalani kuarantin di rumah, Ismail Sabri berkata mereka yang terlibat diwajibkan memuat turun aplikasi MySejahtera dan memakai ‘wrist band’ sebagai tanda pengenalan perintah ‘home quarantine’.

Katanya individu yang mengingkari proses kuarantin wajib dan prosedur operasi standard (SOP) yang ditetapkan boleh dikenakan kompaun RM1,000 atau dihadapkan ke mahkamah.

Jelasnya, sejak 10 Jun, Kementerian Kesihatan (KKM) telah menyaring 2,921 individu di semua pintu masuk negara dan daripada jumlah itu, 2,911 didapati negatif manakala 10 individu yang positif di bawa ke hospital untuk rawatan.– Bernama

See author's posts


Sarawak bantu PKS

BAU: Kerajaan Sarawak sentiasa membantu golongan perusahaan kecil dan sederhana (PKS) di negeri ini dalam memperkasakan keupayaan mereka mendepani cabaran masa kini.

Timbalan Ketua Menteri, Datuk Amar Awang Tengah Ali Hasan berkata, pelbagai kursus, insiatif, pinjaman serta geran ditawarkan kepada PKS sebagai usaha membantu meningkatkan lagi kapasiti kemahiran mereka.

Begitu juga dengan kontraktor katanya, kerajaan turut memberikan kursus lebih-lebih lagi dalam melaksanakan projek Program Transformasi Luar Bandar (RTP) dan Geran Projek Kecil Luar Bandar (MRP) dengan memberi keutamaan kepada kontraktor kelas A dan C.

“Kita juga menumpukan kepada usaha untuk memperbanyakkan lagi premis perniagaan supaya masyarakat kita dapat kemudahan tempat untuk menjalankan perusahaan dan perniagaan kerana kita mahu membantu mereka,” katanya.

Beliau berkata demikian ketika berucap pada Majlis Penangguhan Program Promosi Keusahawanan Daerah Bau (MINTRED) di Dewan Kampung Sekio, di sini semalam.

Tengah yang juga Menteri Perdagangan Antarabangsa dan Industri, Terminal Perindustrian dan Pembangunan Usahawan (MINTRED) berkata, kerajaan komited membantu PKS di Sarawak kerana ia merupakan aktiviti ekonomi utama masyarakat.

Selain itu, beliau turut menyifatkan PKS sebagai tulang belakang ekonomi Sarawak di samping sebagai penubuhan perniagaan di Malaysia malah di Bumi Kenyalang ini terdapat lebih 90 peratus rakyat terdiri daripada PKS.

Disebabkan itu katanya, kerajaan berusaha mewujudkan estet perindustrian di seluruh Sarawak terutama di kawasan luar bandar dengan harapan ia dapat meningkatkan penglibatan masyarakat dalam sektor PKS.

“Kita juga melaksanakan beberapa projek seperti anjung usahawan di beberapa tempat dan usaha tersebut akan kita teruskan di mana anjung usahawan memainkan peranan untuk menyediakan ruang kepada PKS dalam pelbagai bidang.

“Dalam masa yang sama usaha ini juga dapat dijadikan sebagai platform mempromosikan produk tempatan,” katanya.

Oleh SYAMIMI HUSNA

See author's posts


Lelaki parai ketegal eksiden

SIBU:Siku lelaki parai lepas motosikal ke ditepan iya kena eksiden diri empu di Round about Teku, ditu urung jam 12.01 tengah malam kemari.

Mansa, Galing Andrew Anding, 36, beasal Rumah Pilai, Pala Wong, Kapit, balat bebadi lalu disah ninggalka dunya di endur penyadi ulih seraban medikal Hospital Sibu.

Mandal Kepala Polis Pelilih Sibu, Superintenden Collin Babat madahka, tasat tumu nemu eksiden nya nyadi lebuh motosikal ke ditepan mansa angkat ari tunga pusat bandar.

“Lebuh nengah Jalai Ling Kai Ching motosikal mansa enda ulih kemudi lalu ngelantak pembagi jalai, udah nya mansa tepelasit di atas jalai alun,” terang iya ngagai pemberita.

Ku iya, ketegal eksiden nya mansa balat bendar bebadi lalu disah ninggalka dunya di endur penyadi ulih piak Hospital Sibu.

“Kes mengkang ditasat,” ku iya.

Oleh Akun Giman

See author's posts


Pusat Penjaja Jubli Perak, Lundu siap 9 bulan lagi

LUNDU: Pekan Lundu bakal menyaksikan perubahan besar dari segi infrastuktur apabila projek menaik taraf Pusat Penjaja Jubli Perak di Pekan Lundu yang menelan kos RM1.5 juta bakal siap sepenuhnya dalam tempoh sembilan bulan.

Ahli Dewan Undangan Negeri Sarawak (ADUN) Tanjong Datu, Datuk Amar Jamilah Anu berkata pusat penjaja tersebut sudah  berusia hampir 30 tahun dan kerja menaik taraf adalah melalui agensi pelaksana Majlis Daerah Lundu.

“Projek ini nanti akan menyumbang kepada pembangunan di Pekan Lundu dan membantu para usahawan yang sebelum ini berniaga di sini untuk menikmati fasiliti dan kemudahan perniagaan yang lebih baik di masa akan datang.

“Ia merupakan projek yang diilhamkan oleh Allahyarham Tok Nan untuk dilaksanakan dan saya teruskan untuk masyarakat Cina di Pekan Lundu,” katanya.

Beliau berkata demikian dalam lawatan kerja melawat tapak projek di Pusat Penjaja Jubli Perak di Pekan Lundu, kelmarin.

Tambahnya, di samping itu rumah kedai di sekitar Town Squaer Lundu turut bakal menerima perubahan baharu.

Dalam perkembangan sama, Jamilah turut menyampaikan sumbangan sejumlah RM30,000 kepada Jawatankuasa Kemajuan dan Keselamatan Kampung (JKKK) Pekan Lundu melalui Kapitan Tang Kheng Ang.

Sumbangan tersebut bertujuan untuk mengecat dan mencantikkan persekitan rumah kedai sebagai tarikan pelancong ke Lundu selari dengan visi Majlis Daerah Lundu, Ke Arah Menjadikan Lundu Bandar Pantai Semulajadi.

Turut hadir Pegawai Daerah Lundu Gustian Durani, Setiausaha Majlis Daerah Lundu Norashikin Brahim,  Pemanca Benjamin Gersit Jais, Penghulu Chin Kian Ming dan Kapitan-kapitan Tanjong Datu.

See author's posts


Dua maut kereta bertembung

KUANTAN: Dua pemandu maut manakala dua kanak-kanak cedera selepas kereta dinaiki mereka bertembung di Kilometer 164 Jalan Kuantan-Kemaman berhampiran Kampung Kubang Ikan di sini Jumaat lepas.

Ketua Jabatan Siasatan dan Penguatkuasaan Trafik Pahang Supt Kamarulzaman Jusoh berkata, Mohd Sharfizza Hashim, 43, seorang guru dan Tan Mong Eng, 76, pengasuh pusat asuhan kanak-kanak, meninggal dunia di tempat kejadian akibat cedera parah di kepala dalam insiden pada 3.45 petang.

Beliau berkata, kemalangan dipercayai berlaku selepas kereta Toyota Vios yang dipandu Tan dari arah Kuantan menghala ke Kemaman terbabas masuk ke laluan bertentangan lalu merempuh kereta Nissan Almera yang dinaiki Mohd Sharfizza bersama anak-anaknya.

“Dua anak Mohd Sharfizza masing-masing berusia 10 dan 14 tahun yang cedera akibat kemalangan itu dikejarkan ke Hospital Kemaman, Terengganu untuk rawatan,” katanya ketika dihubungi di sini semalam.

Kamarulzaman berkata, mayat kedua-dua mangsa dibawa ke Hospital Tengku Ampuan Afzan (HTAA) di sini, untuk bedah siasat dan siasatan lanjut dijalankan mengikut Seksyen 41 Akta Pengangkutan Jalan 1987. – Bernama

See author's posts


PM Anwar akan bertemu Premier Sarawak masa terdekat

KUCHING: Perdana Menteri, Datuk Seri Anwar Ibrahim akan bertemu empat mata dengan Premier Sarawak, Datuk Patinggi Tan Sri Abang Johari Tun Openg dalam masa terdekat, kata Timbalan Menteri di Jabatan Premier Sarawak (Hal Ehwal Korporat dan UKAS), Datuk Abdullah Saidol.

“Saya difahamkan bahawa Perdana Menteri kita akan bertemu dengan Premier Sarawak. Namun, masa dan tempat, saya tidak pasti.

“Saya rasa dia (Anwar) akan datang ke Kuching,” katanya kepada pemberita ketika ditemui di Dewan Undangan Negeri (DUN) Sarawak di sini, hari ini.

Beliau seterusnya berkata, pertemuan empat mata itu akan menyaksikan Abang Johari memberi taklimat kepada perdana menteri baharu mengenai pendirian Gabungan Parti Sarawak (GPS) mengenai beberapa perkara terutamanya mengenai perjuangan untuk menuntut semula hak Sarawak di bawah Perjanjian Malaysia 1963 (MA63) dan kepentingan rakyatnya.

“ Sarawak juga mahu Perlembagaan Negeri Sarawak dihormati, yang antara banyak menyatakan bahawa tidak ada agama rasmi di Sarawak dan walaupun bahasa Melayu sebagai bahasa kebangsaan, bahasa Inggeris masih digunakan sebagai bahasa rasminya.

“Tiada implikasi langsung, tetapi kita akan terus bekerjasama dengan Kerajaan Pusat seperti yang berlaku sebelum ini semasa Pakatan Harapan (PH) mentadbir negara dan di bawah pentadbiran perdana menteri yang berbeza sejak tiga tahun lepas.

“Pendirian GPS sangat jelas di mana kita mahukan Kerajaan Persekutuan yang stabil, kestabilan politik, dan memastikan barisan kabinet mampu menghadapi persekitaran ekonomi yang dijangka agak bergelora tahun depan,” katanya.

Dalam pada itu, beliau percaya ini akan menjadi antara banyak topik yang berlaku semasa mesyuarat itu nanti.

“Bagaimanapun, secara keseluruhan, wakil rakyat GPS, sama ada Ahli Parlimen (AP) atau ADUN, akan menyerahkan keseluruhan perbincangan kepada budi bicara pucuk pimpinan GPS,” katanya.

Pada masa sama, Abdullah yang juga ADUN Semop menyifatkan tawaran Anwar untuk melantik Timbalan Perdana Menteri (TPM) dari Sabah dan Sarawak sebagai tawaran ‘tulen’ dan ‘ikhlas,’ lebih-lebih lagi selepas Anwar membayangkan jawatan itu berkemungkinan besar untuk pergi ke GPS.

“Kami (GPS) berpuas hati dan menghargai tawaran itu, tetapi yang paling penting, seperti yang sering disebut oleh Premier Sarawak (Abang Johari), ia bukan mengenai siapa yang akan menjadi TPM tetapi untuk menekankan bahawa kerajaan mesti mampu dan berkeupayaan untuk menguruskan negara kita dan memastikan kita sentiasa bersedia untuk menghadapi semua keadaan getir yang bakal kita hadapi tahun depan,” katanya.

Oleh NUR AIN OTSMAN

See author's posts


Fasa akut bakal berakhir pertengahan tahun ini

KETUA Pengarah WHO, Tedros Adhanom Ghebreyesus.• Foto AFP

PRETORIA: Pertubuhan Kesihatan Sedunia (WHO) percaya fasa akut pandemik Covid-19 boleh berakhir pada tahun ini.

Lapor AFP , Ketua Pengarahnya, Tedros Adhanom Ghebreyesus berkata, perkara itu mampu dicapai jika kira-kira 70 peratus penduduk dunia lengkap divaksin.

“Jangkaan kami adalah fasa akut pandemik ini akan berakhir tahun ini, dengan syarat 70 peratus vaksinasi (sasaran tercapai) pada pertengahan tahun sekitar Jun atau Julai ini.

“Jika perkara itu dapat dilakukan maka fasa akut benar-benar boleh berakhir. Ini yang kami harapkan, ia semua di tangan kita. Ia bukan mengenai peluang tetapi soal pilihan,” katanya dalam sidang akhbar di Afrika Selatan.

Ghebreyesus berkata demikian dalam lawatan ke syarikat bioteknologi, Afrigen Biologics & Vaccines, yang berjaya menghasilkan vaksin Covid-19 mRNA pertama di Afrika dengan menggunakan jujukan Moderna.

Komen itu dibuat sehari selepas Pengarah WHO bagi Afrika, Matshidiso Moeti berkata, benua itu sedang beralih keluar daripada fasa pandemik Covid-19.

Dengan pandangan lebih optimistik, Moeti berkata, Afrika sedang bergerak ke arah situasi yang mana negara itu mampu menguruskan virus tersebut dalam jangka masa panjang.

Setakat ini, hanya 11 peratus penduduk Afrika sudah divaksin sekaligus menunjukkan kadar paling rendah di seluruh dunia.

Minggu lalu, pejabat Afrika WHO memaklumkan, benua itu harus meningkatkan kadar vaksinasi sebanyak `enam kali ganda’ untuk mencapai sasaran 70 peratus.

Sementara itu, vaksin Covid-19 mRNA akan tersedia untuk ujian klinikal pada November, dengan kelulusan dijangka pada tahun 2024.

“Kami menjangkakan vaksin ini lebih sesuai dengan konteks di mana ia akan digunakan, dengan kekangan penyimpanan berkurangan dan pada harga lebih rendah,” kata Ghebreyesus.

Afrigen mengetuai projek perintis, yang disokong oleh WHO dan inisiatif COVAX. – AFP

See author's posts


28 maut, banyak lagi mayat dijangka ditemui

TERSADAI… Sebuah bas sekolah bersama-sama dengan serpihan lain tersadai di anak sungai berhampiran Jackson,Kentucky selepas banjir besar melanda timur Kentucky, Amerika Syarikat •Foto AFP

JACKSON: Gabenor Kentucky meramalkan mayat akan terus ditemui selama berminggu-minggu apabila jumlah kematian akibat banjir yang dahsyat meningkat pada Ahad lalu kepada 28 orang dan pasukan penyelamat memulakan usaha dan meletihkan untuk mencari mangsa.

Beberapa kawasan di kawasan pergunungan itu masih tidak dapat diakses berikutan banjir di timur negeri itu yang menjadikan jalan raya menjadi sungai, menghanyutkan jambatan dan rumah penduduk. Hujan luar biasa serta perkhidmatan telefon bimbit yang lemah juga merumitkan usaha menyelamat.

“Ini adalah salah satu banjir yang paling dahsyat dan maut yang pernah kami lihat dalam sejarah kami… dan pada masa yang kami cuba cari, hujan turun.

“Kami akan bekerja untuk pergi dari rumah ke pintu, bekerja untuk mencari, sekali lagi, seberapa ramai orang yang kami boleh. Kami juga akan bekerja melalui hujan. Tetapi cuaca merumitkannya,” kata Gabenor Andy Beshear kepada NBC melalui Program “Meet the Press.”

Jumlah kematian dalam banjir yang disebabkan oleh hujan lebat yang bermula pada Rabu minggu lalu, dijangka meningkat lagi.

“Kami akan mencari mayat selama berminggu-minggu, ramai daripada mereka hanyut ratusan ela, mungkin seperempat batu lebih daripada tempat mereka hilang,” kata Beshear.

Beshear juga turut melawat kawasan banjir dan berhenti di tiga daerah pada Ahad lalu di bahagian negeri yang dilanda hujan, lebih 350 orang tinggal sementara di pusat perlindungan.

Dalam pada itu, pasukan penyelamat dan pekerja bantuan Daerah Breathitt, Negeri, Tempatan dan Persekutuan yang terjejas teruk mengedarkan botol air kepada mereka yang memerlukan di Bandar Jackson.

Sebuah bot bertanda “FEMA Rescue 4” diletakkan di atas treler sekali gus menunjukkan kehadiran kru kecemasan Persekutuan dalam misi itu.

Air banjir yang surut meninggalkan lapisan habuk tebal di jalan raya selain awan gelap menyelubungi sekali gus menandakan lebih banyak hujan untuk beberapa hari akan datang.

Sekitar 55 kilometer ke selatan dalam komuniti kecil Buckhorn, sukarelawan di pusat pengedaran memberitahu 700 hingga 800 orang datang pada Ahad sahaja untuk mengumpul bekalan sumbangan kepada mangsa.

Banjir melanda Wilayah Kentucky yang mengalami kemiskinan yang teruk sejak dulu lagi didorong oleh kemerosotan industri arang batu yang menjadi nadi ekonominya.

“Ia menghapuskan kawasan yang mana orang ramai tidak mempunyai banyak pilihan untuk bermula,” kata Beshear.

Ancaman banjir lagi

Beberapa kawasan di timur Kentucky melaporkan menerima lebih daripada lapan inci (20 sentimeter) hujan dalam tempoh 24 jam.

Paras air Sungai Kentucky di North Fork, Whitesburg meningkat kepada 20 kaki dalam beberapa jam, jauh melebihi rekod sebelumnya iaitu 14.7 kaki.

Pusat Ramalan Cuaca Perkhidmatan Cuaca Kebangsaan memberi amaran tentang potensi banjir di kawasan Amerika Syarikat, termasuk Kentucky tengah dan timur, hingga semalam.

“Ancaman banjir kilat akan berterusan sepanjang waktu tengah hari dan awal petang akibat hujan dan ribut petir dengan kadar hujan yang sangat lebat,” katanya dalam ramalan.

Presiden Joe Biden mengeluarkan deklarasi bencana untuk banjir Kentucky, membenarkan bantuan Persekutuan untuk menambah usaha pemulihan negeri dan tempatan.

Banjir Kentucky timur adalah yang terbaharu dalam siri peristiwa cuaca ekstrem yang dikatakan oleh saintis sebagai tanda perubahan iklim yang tidak dapat disangkal.

Hampir 60 orang terbunuh di Kentucky barat akibat puting beliung pada Disember 2021, bencana yang menurut Beshear memberi pengajaran untuk usaha semasa di hujung negeri itu.

“Kami belajar banyak pengajaran di Kentucky barat mengenai puting beliung yang dahsyat itu kira-kira tujuh bulan lalu, jadi kami memberikan sokongan sebanyak yang kami boleh dan kami bergerak pantas dari seluruh negeri untuk membantu,” katanya kepada CNN pada Sabtu lalu. -AFP

See author's posts


Jentera GPS Batang Lupar kerja keras perkenal calon

PUSA: Jentera parti Gabungan Parti Sarawak (GPS) perlu bekerja keras untuk memastikan calon mereka dikenali oleh semua pemilih berdaftar di kawasan Parlimen Batang Lupar pada hari pengundian Pilihan Raya Umum ke-15 (PRU-15), 19 November ini.

Ahli Dewan Undangan Negeri (ADUN) Beting Maro, Razaili Gapor berkata, usaha berkenaan penting agar pemilih berdaftar di Parlimen Batang Lupar tidak tersalah memangkah calon yang sepatutnya semasa proses pembuangan undi.

“Apa yang merisaukan saya ketika ini adalah jika ada para pemilih berdaftar di Parlimen Batang Lupar sehingga sekarang masih tertanya-tanya mengenai siapakah calon (GPS)?

“Saya harap perkara ini dapat ditangani segera dengan berbakikan masa kempen yang ada sekarang ini. Jentera GPS harus melipatgandakan gerak kerja untuk mendekati pengundi dan paling penting sekali ialah mereka tahu siapa calon yang harus dipangkah,” katanya.

Beliau yang juga Ahli Majlis Tertinggi Parti Pesaka Bumiputera Bersatu (PBB) berkata demikian pada sesi perjumpaan bersama ranting PBB di Dewan Rahmaniah dekat sini, kelmarin.

Selain itu, jentera GPS katanya, juga perlu menjelaskan dengan mudah kepada pengundi terutama golongan muda yang pertama kali mengundi dan kelompok warga emas mengenai calon mereka.

“Bagi Parlimen Batang Lupar, nama calon dan logo GPS berada di kotak pertama atau paling atas. Terangkan kepada pemilih berdaftar agar memangkah ruang kotak (calon nombor satu) itu sambil mengabaikan kotak yang berada di bawahnya.

“Buka kertas undi, pangkah dalam kotak paling atas dan kemudian balik. Tidak usah memeningkan kepala,” katanya sambil berharap kesemua 43,072 pemilih berdaftar di Parlimen Batang Lupar agar ‘seperahu’ dengan GPS.

Selain data daripada pihak Suruhanjaya Pilihan Raya (SPR), Razaili juga mendapati seramai 2,746 pemilih berdaftar berusia 18 hingga 20 tahun di Parlimen Batang Lupar manakala 18,185 pemilih berdaftar lagi berusia dari 21 hingga 39 tahun.

“Data ini secara tidak langsung menunjukkan orang muda menjadi penentu dengan fokus perlu diberikan kepada mereka yang turun mengundi buat pertama kali pada pilihan raya nanti.

“Jika Presiden GPS, Datuk Patinggi Tan Sri Abang Johari Tun Openg memberi kepercayaan kepada calon muda termasuk Mohamad Shafizan Kepli maka begitulah kita agar menterjemah dan menyokong keputusan pucuk pimpinan parti,”katanya.

Beliau mengharapkan keputusan PRU-15 di Sarawak lebih baik terutama iltizam memiliki kesemua 31 kerusi Parlimen yang dipertaruhkan.

Hadir sama pada sesi perjumpaan bersama ranting PBB berkenaan adalah calon GPS Batang Lupar, Mohamad Shafizan Kepli.

Oleh VALENTINE NGUMBANG

See author's posts


Tiada paksaan jual Menu Rahmah – KPDN

LIMBANG: Kementerian Perdagangan Dalam Negeri dan Kos Sara Hidup (KPDN)  tidak memaksa mana-mana pihak pengusaha kedai makan dan minum untuk menyertai Menu Rahmah dan ia dilakukan secara sukarela.Sehubungan itu, pihak KPDN hanya mengalakkan lebih ramai pengusaha kedai makan untuk menyertai hidangan Menu Rahmah dalam membantu meringankan beban yang ditanggung golongan B40.Pengarah KPDN  Negeri Sarawak Matthew Dominic Barin berkata, pembabitan peniaga dalam program berkenaan adalah secara sukarela dan bukan sesuatu yang diwajibkan.“KPDN  tidak memaksa mana-mana pihak pengusaha kedai makan minum untuk menyertai Menu Rahmah kerana ia dilakukan secara sukarela, tetapi kita mengalakkan mereka menyertai Menu Rahmah untuk membantu golongan B40,” katanya ketika ditemui media pada Pelancaran Menu Rahmah di Kedai Dayana Curry House di Daerah Limbang, semalam.Turut sama ialah Timbalan Pengarah yang juga  Ketua Pegawai Penguatkuasa KPDN Sarawak Peter J. Berinus Agang, Ketua Cawangan,KPDN Limbang Pulnama Tarah dan Timbalannya Idrus Nalin.Beliau berkata lagi, inisiatif yang dilancarkan kerajaan  pada 31 Januari 2023 lalu mendapat sambutan yang positif daripada pelbagai pihak terutama dalam menjaga kebajikan rakyat.Tumpuan jualan adalah untuk golongan B40, dengan menawarkan hidangan berkhasiat tengah hari dan malam pada harga RM5 sepinggan.Sementara itu katanya Restoran Dayana Curry Limbang merupakan kedai makan pertama di bahagian Limbang yang menawarkan Menu Rahmah.“Jadi apa yang kita nampak makanan yang sedia ada adalah  makanan yang bekhasiat yang mengandungi ayam  goreng, ayam masak madu, sayur kacang dan juga nasi  putih dan setiap hari jumaat juga di adakan menu nasi beriani ayam,” jelasnya.Terdapat tiga  kedai makanan yang menawarkan Menu Rahmah  di Limbang iaitu Dayana Curry House, Mr Bim Café Dan New Mei Sing Coffee Shop, selain dua kedai makan di Lawas.

Oleh ADENG EDRUS

See author's posts


MBKS perkenal aplikasi untuk penduduk

KUCHING: Bagi bergerak sejajar dengan inisiatif ekonomi digital negeri ini, Majlis Bandaraya Kuching Selatan (MBKS) telah memperkenalkan beberapa aplikasi untuk digunakan oleh penduduknya.

Datuk Bandar, MBKS Datuk Wee Hong Seng berkata idea ekonomi digital yang diketengahkan oleh Ketua Menteri, Datuk Patinggi Abang Johari Tun Openg telah merevolusikan struktur ekonomi dan industri konvensional Sarawak dalam memacu pertumbuhan dan kemajuan sosioekonomi termasuk digitalisasi Perkhidmatan awam di semua peringkat.

“Antaranya, MBKS telah memperkenalkan i-People Application iaitu sebuah platform digital yang membolehkan interaksi dan komunikasi antara penduduk Kuching dan MBKS.

“Ia termasuk dengan memberikan maklum balas, cadangan, makluman dan pemberitahuan dapat disampaikan dengan mudah kepada kami,” katanya.

Belia berkata demikian dalam ucapannya semasa Majlis Sambutan Ulangtahun Ke-32 Bandaraya Kuching di MBKS di sini, semalam.

Beliau menambah, MBKS turut telah melaksanakan Sistem Trafik Pintar digital bagi melancarkan pergerakan lalu lintas ketika berlaku kesesakan terutamanya diwaktu puncak..

“Kami juga telah melaksanakan digitalisasi rancangan bangunan untuk menjadikan proses perniagaan lebih efisien, Augmented Reality (AR) di MBKS Pictorial Gallery di mana pengunjung dapat menikmati sejarah indah Bandaraya Kuching melalui perspektif yang berbeza.

“Selain itu, kami juga akan terus meningkatkan operasi dengan berasaskan ciri-ciri teknologi yang inovatif untuk digunakan oleh rakyat,” tegasnya.

Wee memberitahu dalam memerangi Covid-19, Aplikasi Qmunity melalui tanggungjawab sosial korporat (CSR) bersama-sama dengan JT Utama Sdn Bhd dan ARx Media Sdn Bhd turut diperkenalkan oleh MBKS.

“Aplikasi ini adalah untuk membantu pihak berkuasa di Sarawak dalam usaha mengesan pergerakan orang untuk mencari jejak kontak, di mana mereka boleh melihat sejarah lokasi  pergerakkan yang kemudianya boleh dihubungi sekiranya berlaku kecemasan.

“Kini aplikasi tersebut mempunyai penguna kira-kira 372,226,” jelasnya.

Beliau turut mengingatkan masyarakat untuk sentiasa berwaspada dan saling bekerjasama ketika menghadapai gelombang kedua Covid-19.

“Setiap orang perlu mematuhi segala prosedur operasi standarad (SOP) yang telah ditetapkan oleh Kerajaan Persekutuan dan Kerajaan Sarawak bagi menjalani kehidupan dengan norma baharu,” jelasnya.

Oleh Alexandra Lorna

See author's posts


136 pelajar sekolah diculik

ABUJA: Lelaki bersenjata menculik 136 kanak-kanak dari sebuah sekolah seminar Islam di tengah Nigeria pada hujung minggu, kata pemerintah negeri, yang terbaharu dalam rentetan kejadian seperti itu yang melanda negara paling ramai penduduk di Afrika.

Kerajaan Negeri Niger pertama kali melaporkan serangan di sekolah itu di Bandar Tegina pada Isnin lalu, tetapi tidak mendedahkan jumlah kanak-kanak yang diculik.

Kumpulan bersenjata mengganas penduduk di barat laut dan tengah Nigeria dengan menakhluki kampung, mencuri lembu dan menahan tebusan.

Lebih daripada 700 kanak-kanak dan pelajar telah diculik oleh lelaki bersenjata untuk dijadikan tebusan sejak Disember lalu.

“Kerajaan Negeri Niger mengesahkan jumlah pelajar yang diculik oleh penyamun di Sekolah Islam Salihu Tanko, Tegina … menjadi 136 orang,” tulis pemerintah tempatan di Twitter lewat Rabu lalu.

Timbalan Gabenor Negeri, Alh Ahmed Mohammed Ketso mengatakan bahawa agensi keselamatan melakukan yang terbaik tetapi tidak mempunyai logistik yang mencukupi sambil menambah bahawa lebih banyak bantuan diperlukan untuk melengkapkan mereka untuk berdepan penjenayah.

Penyerang melepaskan 11 murid yang terlalu kecil dan tidak dapat berjalan jauh, kata pihak berkuasa sebelum ini.

Kerajaan negeri Niger mengatakan tidak membayar wang tebusan.

“Kami berusaha untuk berunding untuk melihat bagaimana kami dapat membawa mereka kembali dengan selamat?”, kata timbalan gabenor. -AFP

See author's posts


Menjejak asal-usul tuntutan Sulu

TUNTUTAN Sulu ke atas Sabah bukan setakat di Sabah sahaja hari ini, malahan ia menyebabkan hak dua syarikatsubsidari Petronas di Luxembourg telah diberi kepada waris Kesultanan Sulu oleh penimbang tara di Perancis.

HARI ini saya mencoret isu berkisar kepada tuntutan waris Sultan Sulu terhadap Sabah.

Mungkin kita di Sarawak merasakan ia tidak kena mengena tetapi jika melihat konsep negara, kita perlu mengikuti peristiwa ini dengan penuh kesedaran kerana ia melibat masa depan negara kita.

Ini kerana tuntutan Sulu ke atas Sabah bukan setakat di Sabah sahaja hari ini, malah ia menyebabkan hak dua syarikat subsidari Petronas di Luxembourg telah diberi kepada waris Kesultanan Sulu oleh penimbang tara di Perancis.

Pada 11 Julai lalu, peguam pihak yang menuntut itu dilaporkan merampas aset Petronas yang didaftarkan di Luxembourg, iaitu Petronas Azerbaijan (Shah Deniz) dan Petronas South Caucasus, dengan nilai dilaporkan mencecah lebih AS$2 bilion (RM8.8 bilion).

Namun Petronas dalam kenyataan balasnya memaklumkan sudah melupuskan dua asetnya di Azerbaijan dan hasilnya sudah dipulangkan.

Parti politik pula cuba mempertahankan kedudukan masing-masing dengan mengatakan bukan mereka yang menyebabkan hal ini berlaku.

Oleh itu apa kena mengena kita di Sarawak dalam hal ini?  Sebagai rakyat Malaysia seperti dinyatakan awal tadi memang kita perlu tahu.

Kedua isu tuntutan ini yang asalnya adalah mengenai Sabah sahaja tetapi mula memanjang kepada hak Petronas pula.  Dengan kata lain ia berkaitan dengan minyak.

Dalam keadaan sedar atau tidak, kita perlu faham bahawa isu ini tidak lagi berkaitan dengan Sabah semata-mata tetapi merebak pula dengan isu-isu lain. Tuntutan Sulu ini menjelaskan kepada kita betapa kuatnya hujahan sejarah mereka ini dapat menidakkan apa yang kita ada hari ini.

Keadaan sama berlaku di Singapura apabila mereka berjaya dalam tuntutan Pulau Batu Puteh yang dimenangi oleh mereka apabila mempunyai bukti kukuh dalam aspek sejarah selain sebab-sebab lain.

Dalam isu tuntutan Sulu ini, kita perlu balik juga kepada sejarahnya. Media antarabangsa dan tempatan sering merujuk kes tuntutan ini kepada 1878, seolah-olah ia bermula pada tahun itu.

Namun demikian data-data sejarah melihat tuntutan ini bukan bermula pada tahun yang disebut tetapi lebih jauh daripada tahun berkenaan iaitu pada abad ke-17.

Peristiwa Pulau Chermin

Jika kita amati sejarah Sabah termasuk Sarawak, kuasa yang mendominasi kawasan utara Borneo sebelum kedatangan kuasa Barat adalah Kerajaan Melayu Brunei. Mereka telah menguasai wilayah yang besar dari Tanjung Datu hingga ke Sabah.

Malah zaman kegemilangan kesultanan ini pernah menguasai sampai ke Pulau Luzon. Itulah hebatnya Brunei pada satu ketika dahulu.

Dalam tempoh kekuasaan ini menunjukkan bahawa Sabah adalah sebahagian wilayah Brunei ketika itu. Kehebatan Brunei ini juga diuji dengan pertelingkahan kuasa dalaman Brunei. Salah satu pertelingkahan itu adalah Peristiwa Pulau Chermin.

Cerita mengenai Pulau Chermin ini sebenarnya panjang tetapi dalam wacana ini dipendekkan sedikit. Peristiwa ini bermula dengan pertelingkahan takhta kerajaan selepas kemangkatan Sultan Muhammad Ali yang dikujutkan (1660-1661).

Pemergian Sultan Ali mengusutkan keadaan apabila wujud dua sultan di Brunei iaitu Sultan Abdul Hakkul Mubin (1661-1673) dan Sultan Muhyiddin (1673-1690).  Sultan Abdul Hakkul Mubin kemudiannya berpindah ke Pulau Chermin.

Sultan Muhyiddin kemudiannya memohon pertolongan daripada Sultan Sulu iaitu Sultan Shahbuddin untuk menyelesaikan isu di Brunei. Disinilah bermulannya janji menyerahkan negeri-negeri di utara Borneo kepada Sultan Sulu. Sultan Sulu bersetuju untuk membantu.

Apabila selesainya masalah di Pulau Chermin, Sultan Sulu menuntut janji daripada Sultan Muhyiddin tetapi ditolak. Alasan penolakan ini kerana tentera Sulu tidak membantu tentera Sultan Muhyiddin dan sebaliknya bersembunyi di Pulau Keingaran. Mereka hanya membantu apabila tentera Sultan Muhyiddin mencapai kemenangan.

Walaupun ditolak tetapi Sulu masih menuntut janji Sultan Muhyiddin. Kesultanan Brunei di satu pihak pula amat bertegas untuk tidak mengakui tuntutan ini dan masih berpegang kepada haknya ke atas utara Pulau Borneo. Ketegasan Kesultanan Brunei mengenai hal ini dibuktikan tindakan menghalau utusan Datu Tating dari utara Pulau Borneo.

Konsul Amerika

Tuntutan Sulu ke atas Brunei ini berterusan sehingga abad ke-19. Pada abad itu, senario politik antarabangsa berubah apabila kuasa Barat mula melakukan penjajahan dan kawalan ekonomi dunia. Kesultanan Brunei pada ketika itu ditahap lemah kerana masalah dalaman dan pencerobohan kuasa Brooke di Sarawak.

Pada 1865, Brunei menerima seorang Konsul Amerika Syarikat iaitu Charles Lee Moses. Apa yang menariknya di dalam perlantikan ini ialah Sultan Brunei bersetuju memajak utara Borneo (iaitu Sabah) selama 10 tahun kepada Moses dengan bayaran tahunan.

Tujuan penyerahan ini ialah untuk mengimbang kuasa Brooke di Sarawak yang mengancam kedaulatan empayar Brunei.

Moses kemudiannya menjual pajakan beliau ini kepada saudagar Hong Kong, Joseph Torrey. Untuk menjustifikasi penjualan ini, maka Torrey berunding dengan Sultan Brunei.

Rundingan ini membawa kepada pengesahan Sultan Brunei terhadap pegangan pajakan tersebut. Sultan Brunei juga mengakui Torrey sebagai pemimpin tertinggi dan gabenor di utara Borneo dengan gelaran Raja Ambong dan Marudu, dan Seri Maharaja Borneo Utara.

Penyerahan ini menampakkan bahawa utara Borneo itu adalah hak Brunei dan tidak diserahkan kepada mana-mana kuasa sebelum itu. Torrey bersama-sama rakan kongsinya menubuhkan American Trading Company dan memulakan pelaburan di Kimanis (yang dikenali sebagai Ellena).

Namun demikian Torrey dan sekutunya gagal untuk memajukan pegangan mereka di Kimanis. Akhirnya beliau pada 1875 menjual pula pegangan ini kepada Baron Von Overbeck iaitu Konsul General Austria di Hong Kong.

Perjanjian

Overbeck kemudian menawar kepada Alfred Dent untuk menjadi rakan peniagaan bersama dalam pegangan di Borneo Utara.  Bagi mengesahkan pegangan ini, maka Overbeck datang ke Brunei dan menandatangani perjanjian dengan Sultan Brunei.

Perjanjian yang ditandatangani pada Disember 1877 ini menyerah kawasan dari Teluk Gaya di pantai barat ke Sungai Sibuku di sebelah pantai timur dengan bayaran tahunan sebanyak $15,000. Perjanjian ini menampakkan bahawa Brunei masih lagi berpendapat bahawa seluruh utara Borneo itu milik mereka.

Walaupun perjanjian dengan Brunei jelas menunjukkan bahawa Brunei tidak berganjak dengan tuntutan Sulu tetapi Overbeck dan Dent pergi ke Sulu untuk mendapatkan persetujuan dari Sultan Sulu.

Dalam perjumpaan pada Januari 1878 ini, Sultan Sulu bersetuju menyerahkan Pandasan ke Sibuku kepada Overbeck dan Dent. Penyerahan ini melibatkan bayaran sebanyak $5,000 setahun.

Selepas tahun tersebut terdapat beberapa lagi peristiwa yang mencabar kesahan tuntutan itu.

Peristiwa sebelum 1878 juga memberi semacam persoalan mengenai kesahan tuntutan tersebut. Oleh itu fakta sejarah tidak boleh dilihat hanya pada satu sudut tanpa mengaitkan peristiwa lain yang juga mempunyai makna tersendiri dalam tuntutan tersebut.

Secara kesimpulannya tuntutan Sulu ini menjadi duri dalam daging hubungan Malaysia dan Filipina. Ia semakin hangat pada hari ini dan tahun-tahun mendatang. Oleh itu isu ini perlu dibendung agar tuntutan ini tidak mengancam kedaulatan negara.

Dr. Suffian Mansor adalah Ketua Progran Sejarah, Pusat Kajian Sejarah, Politik dan Hal Ehwal Antarabangsa, Universiti Kebangsaan Malaysia.

See author's posts


TYT sumbang peralatan kepada HUS

KUCHING: Yang di-Pertua Negeri Sarawak, Tun Pehin Sri Abdul Taib Mahmud
menyumbang pelbagai peralatan perubatan dan keperluan bagi kegunaan Unit
Rawatan Rapi (ICU) di Hospital Umum Sarawak (HUS) di sini semalam.

Tun Taib menyumbangkan satu unit Portable Ultrasound Linear Probe, lima
unit alat Anti DVT,  dua Unit Fibreoptic
Scope dan dua unit Syringe Pump yang berjumlah RM120,500 untuk kegunaan unit
rawatan rapi dalam usaha merawat pesakit wabak Covid-19.

Setiausaha Sulit Kanan kepada Yang di-Pertua Negeri Datu Mustapa Han
menyerahkan sumbangan itu kepada Pengarah Hospital Umum Sarawak, Dr Ngian Hie
Ung, dan Ketua Jabatan Anaestesiologi dan Rawatan Rapi Hospital Umum Sarawak,
Dr Teo Shu Ching di Pejabat Yang di-Pertua Negeri Sarawak di sini.

Selain itu, Tun Taib juga menyumbang 700 pek makanan dan air mineral kepada
Bilik Gerakan IPK Sarawak untuk diagihkan kepada petugas PDRM, ATM dan RELA
yang bertugas sepanjang tempoh Perintah Kawalan Pergerakan (PKP).

Tun Taib menyeru agar semua rakyat Sarawak dapat memberi kerjasama dan
mematuhi PKP yang dilanjutkan sehingga 14 April dalam usaha membendung
penularan wabak Covid-19.

“Kerjasama semua anak Sarawak amatlah diperlukan supaya petugas
barisan hadapan dapat menumpukan perhatian terhadap pengesanan, rawatan dan membanteras
wabak koronovirus ini,” ujar Tun Taib.

Selain itu, Tun Taib juga menasihatkan supaya orang ramai tidak mudah
percaya dengan penularan berita palsu di media sosial.

“Orang ramai dinasihatkan juga supaya hanya
mendapatkan maklumat dan laporan sahih daripada Kementerian Kesihatan Malaysia
dan pihak berkuasa,” kata beliau.

See author's posts


Makmal molekul Sibu hampir siap

NURZILLA MOHAMAD

SIBU: Hospital Sibu dalam masa terdekat akan dapat menjalankan ujian untuk virus bagi kawasan wilayah tengah.

Ini dapat dilakukan apabila makmal molekul di Jabatan Patologi Hospital Sibu bakal beroperasi tahun ini.

Menurut Pengurus Makmal Jabatan Patologi, Dr Jeff Sia, makmal molekul kini dalam proses pengubahsuaian dan dijangka siap dalam masa terdekat.

“Dengan adanya makmal molekul ini nanti ujian untuk virus bagi wilayah tengah boleh dilakukan di makmal ini,” katanya.

Beliau berkata demikian ketika ditemui selepas majlis penyerahan sumbangan Persatuan Kung Siong Sibu di Hospital Sibu, semalam.

Sumbangan disampaikan oleh Pengerusi Persatuan Kung Siong Sibu, Huong How Hong kepada Pemangku Pengarah Hospital Sibu, Dr Mohamad Ng Siah Huat.

Jelas Huong, sumbangan itu adalah sebahagian daripada aktiviti persatuan untuk tahun ini.

“Kami berharap sumbangan ini akan memberi kemudahan kepada kakitangan makmal yang bertugas.

“Sumbangan terdiri daripada tujuh buah kerusi untuk kegunaan pejabat, dua mesin cetak dan dua unit komputer peribadi,” ujarnya.

Dalam pada itu, Dr Jeff menambah, mereka juga masih menunggu pelbagai kemudahan lain seperti mesin makmal untuk makmal molekul tersebut.

See author's posts


Jawatankuasa teknikal tangani isu usahawan wanita

KUALA LUMPUR: Kementerian Pembangunan Usahawan dan Koperasi (MEDAC) akan menubuhkan sebuah jawatankuasa teknikal pada kadar segera untuk mencari penyelesaian bagi menangani isu-isu dan cabaran yang dihadapi oleh usahawan wanita.

Timbalan Menteri MEDAC, Datuk Mas Ermieyati Samsudin berkata, jawatankuasa itu akan melibatkan Kementerian Kewangan, Suruhanjaya Syarikat Malaysia dan pelbagai agensi lain di bawah MEDAC, di samping beberapa pertubuhan bukan kerajaan yang berkaitan.

“Antara isu yang dibangkitkan dalam sesi dialog tersebut ialah mengenai pembiayaan, latihan, isu muflis akibat pandemik, isu ibu tunggal dan maklumat yang tidak sampai di peringkat negeri.

“Jawatankuasa ini akan menilai dan meneliti cadangan dan input untuk penambahbaikan yang akan dibawa dan diberi perhatian ke peringkat seterusnya,” katanya kepada pemberita selepas sesi dialog Keusahawanan Wanita 2020 yang julung kali diadakan, di sini semalam.

Beliau berkata cadangan penubuhan jawatankuasa itu akan dimaklumkan kepada Menteri Pembangunan Usahawan dan Koperasi untuk mendapat kelulusan Kabinet.

Mengenai langkah untuk meningkatkan jumlah usahawan wanita yang kini sebanyak 20.6 peratus atau 187,000 daripada 907,065 perusahaan berdaftar, Mas Ermieyati berkata kerajaan menyasarkan peratusan yang lebih tinggi sebanyak 30 peratus pada tahun depan melalui penubuhan jawatankuasa itu.

“Dengan cabaran pandemik Covid-19, usaha sama dengan pelbagai pihak perlu terus ditingkatkan untuk mencari penyelesaian antaranya mengenai isu pembiayaan, latihan dan sebagainya,” katanya.

Beliau berkata program itu diadakan sebagai tanda komitmen MEDAC yang berterusan untuk mengangkat martabat golongan usahawan wanita yang merupakan sebahagian daripada tonggak kepada kestabilan sosial dan ekonomi negara.

Katanya hasil kajian SME Corporation Malaysia mendapati kira-kira 170,000 usahawan perusahaan kecil dan sederhana, mikro dan koperasi telah terjejas ekoran pelaksanaan Perintah Kawalan Pergerakan berikutan pandemik Covid-19.

Selain itu, katanya berdasarkan kaji selidik MEDAC berhubung impak Covid-19 dan PKP terhadap usahawan, didapati sebanyak 8.85 peratus telah “gulung tikar”, 34.89 peratus mengalami penurunan eksport, 54.3 peratus mengalami penurunan jualan dan 58.5 peratus bersedia menceburi bidang perniagaan baharu.

Beliau berkata kerajaan sedar dan prihatin mengenai masalah yang dihadapi oleh usahawan yang terjejas akibat krisis pandemik yang dihadapi di seluruh dunia pada masa ini dan sedang mencari penyelesaian untuk memberi bantuan yang sepatutnya.- Bernama

See author's posts


Toleransi tinggi masyarakat perlu dikekalkan

MIRI: Keharmonian dan kesejahteraan merupakan konsep yang amat penting bagi mewujudkan negara yang harmoni.

Menteri Pelancongan, Kesenian, Kebudayaan, Belia dan Sukan, Datuk Abdul Karim Rahman Hamzah berkata, keharmonian dalam hubungan masyarakat akan hanya dapat diwujudkan jika setiap individu mempunyai pemahaman baik terhadap peranan masing-masing untuk menerapkan nilai murni dalam interaksi harian.

Katanya, pendekatan integrasi menjadi tunjang agenda perpaduan negara membolehkan masyarakat berbilang bangsa dan agama hidup bersama-sama dalam suasana harmoni di samping mengekalkan identiti dan ciri bangsa masing-masing.

“Dalam konteks kita sebagai umat Islam di Malaysia khususnya di Sarawak ini, kita telah menunjukkan dan menonjolkan konsep harmoni dalam kehidupan keharian kita.

“Kita dapat hidup dengan aman damai dan harmoni walaupun dalam masyarakat yang berbilang agama, bangsa dan bahasa.

“Ini menunjukkan sifat toleransi yang amat tinggi di kalangan masyarakat majmuk yang perlu dikekalkan bagi memastikan negara  dan negeri kita terus makmur dan maju pada masa akan datang,” katanya.

Beliau berkata demikian semasa berucap pada Majlis Perhimpunan Sempena Sambutan Maulidur Rasul Peringkat Bahagian Miri di Dewan Kompleks Islam Sarawak di sini, semalam.

Mengenai majlis perhimpunan tersebut, Karim berkata, majlis yang diadakan itu bukan sahaja memberi ruang kepada umat Islam untuk memperingati dan meraikan bersama hari kelahiran Nabi Muhammad SAW, malah wadah untuk masyarakat  mengukuhkan lagi ukhuwah dan perpaduan di kalangan umat Islam yang berbilang kaum.

“Semangat ukhuwah dan perpaduan perlu sentiasa dijiwai dan disemarakkan oleh setiap lapisan masyarakat kerana ia begitu penting dalam mewujudkan keadaan yang lebih aman dan harmoni mencapai kemajuan dan kejayaan yang lebih bermakna dalam pelbagai aspek kehidupan,” katanya.

Sementara itu, pada majlis tersebut,Karim menyampaikan hadiah Anugerah Maulidur Rasul kepada tujuh penerima anugerah termasuk Anugerah Tokoh Maulidur Rasul Peringkat Bahagian Miri 2020 kepada Temenggong Dato Abdul Rahman Abang Fadzail.

Bertemakan “Ummah Rabbani Negara Harmoni” majlis itu dihadiri sekitar 100 tetamu jemputan.

Turut hadir Menteri Pengangkutan, Datuk Lee Kim Shin, Menteri Muda Pelancongan, Kesenian dan Kebudayaan, Datuk Sebastian Ting, Pengelola Sambutan Maulidur Rasul Peringkat Bahagian Miri merangkap Pemangku Residen Miri, Abdul Aziz Yusuf dan Temonggong Dato Abdul Rahman Fadzail.

Oleh Liong Chai Ling

See author's posts


Kesihatan atlet diutamakan

PRESIDEN Persatuan Tenpin Boling Sarawak (ABAS), Sunny Si Poh Heng memberitahu, pihaknya telah melaksanakan proses sanitasi di Pusat Tenpin Boling Megalane, E-Mart Batu Kawa, Kuching.

Lantas, langkah tersebut setentunya tidak menimbulkan sebarang persoalan terhadap para atlet terutamanya bagi mereka yang menggunakan gelanggang berkenaan bagi menjalani latihan bagi persiapan menghadapi Temasya Sukan Malaysia (SUKMA) XX Johor 2020 kelak.

“Kita telah melakukan pembersihan tempat ini yang mencakupi semua peralatan yang terdapat setiap ruang yang ada.

“Selain itu, kita akan sentiasa memantau para atlet sama ada sebelum memulakan sesi latihan atau diakhir proses harian mereka itu,” kata Sunny.

Dalam perkembangan lain, beliau turut menyatakan pihaknya turut mengingatkan kepada para atlet, jurulatih dan pegawai agar mematuhi Proses Operasi Standard (SOP) yang ditetapkan  itu.

Jelasnya, beliau percaya tiada masalah buat pemain untuk mempraktikkan semua itu selain pihaknya juga akan melakukan penerangan sebelum itu.

Tambahnya lagi, langkah ditetapkan itu sebagai pendekatan dalam memutuskan rantaian penularan virus berbahaya Covid-19 yang melanda negara serta dunia ketika ini.

Katanya, pemain skuad tenpin boling Sukma Sarawak akan memulakan sesi latihan mereka pada 17 Jun (Rabu) ini.

See author's posts


Pasar basah Miri dibenar beroperasi

MIRI: Pasar tamu di bawah pentadbiran Majlis Bandaraya Miri (MBM)
dibenarkan beroperasi semula bagi memudahkan orang ramai mendapatkan barang
keperluan harian sepanjang tempoh Perintah Kawalan Pergerakkan (PKP) ketika
ini.

Bagaimanapun, peniaga hanya dibenarkan mula berniaga dari pukul 7.00 pagi
hingga 2.00 petang.

Mereka juga diingatkan mematuhi PKP yang telah dilanjutkan sehingga 14
April.

Pasar tamu yang dibenarkan kembali beroperasi itu ialah Tamu Muhibbah, Tamu
Khas, Tamu Kadayan, Tamu Dato Hj Ahmad Lai, Tamu Morsjaya , Tamu Taman Tunku
dan Tamu Pujut Corner.

Datuk Bandar Majlis Bandaraya Miri, Adam Yii berkata, pasar tamu itu
dibenarkan kembali beroperasi bagi mengelak tamu-tamu yang dibenarkan
beroperasi sebelum ini sesak diikunjungi orang ramai.

Selain itu, katanya, ia bagi memudahkan orang ramai mendapatkan barang
keperluan di tamu-tamu berhampiran kediaman mereka.

“Kami menasihatkan peniaga dan pengunjung supaya mengamalkan
penjarakan sosial sekurang-kurangnya satu meter dan sentiasa menjaga kebersihan
diri dengan menggunakan topeng penutup muka dan hidung serta pencuci
tangan,” katanya kepada pemberita ketika melakukan pemantauan di Tamu
Muhibbah, Tamu Kedayan dan Tamu Khas di sini, semalam.

Adam berkata, setiap pengunjung akan diperiksa suhu badan sebelum mereka
dibenarkan masuk dan anggota penguatkuasa akan ditempatkan di situ bagi
mengawal pergerakan pengunjung supaya mematuhi arahan.

Menurut beliau, pihaknya juga akan melakukan
pembersihan membasmi kuman selepas  waktu
operasi tamu ditutup pada 2.00 petang.

See author's posts


Ekonomi Malaysia papar tanda awal pemulihan

PUTRAJAYA: Ekonomi Malaysia mula memaparkan tanda-tanda awal pemulihan sejak Jun lepas berikutan pembukaan perniagaan secara beransur-ansur mulai 4 Mei 2020 selepas terjejas teruk akibat impak Covid-19.

Menteri Kewangan, Tengku Datuk Seri Zafrul Abdul Aziz berkata, kemuncak impak pelaksanaan perintah kawalan pergerakan itu amat ketara pada April 2020 apabila Keluaran Dalam Negara Kasar (KDNK) menguncup sehingga 28.6 peratus bagi tahun ke tahun.

Malaysia telah melaksanakan Perintah Kawalan Pergerakan (PKP) pada 18 Mac 2020 yang menyaksikan ekonomi beroperasi pada kapasiti sebanyak 45 peratus.

Ini disusuli dengan PKP Bersyarat (PKPB) pada 4 Mei dan seterusnya PKP Pemulihan pada 10 Jun hingga 31 Ogos 2020 yang membawa kepada pembukaan semula ekonomi secara beransur-ansur.

“Bagaimanapun pada Mei 2020, (penguncupan) adalah -19.5 peratus tahun ke tahun manakala pada Jun, ia mencatat penyusutan kecil -3.2 peratus tahun ke tahun yang merupakan satu peningkatan ketara selepas perniagaan beroperasi semula.

“Secara kumulatif, KDNK suku kedua menguncup pada 17.1 peratus bagi suku kedua 2020 ketika negara ini terpaksa melaksanakan langkah penguatkuasaan yang egas bagi membendung penularan Covid-19.

“Kita menyaksikan pemulihan bentuk (lekuk) ‘V’’ bermulai Mei 2020. Sehubungan itu, Jun adalah petunjuk baik bagi membuktikan bahawa ekonomi semakin pulih,” kata Tengku Zafrul kepada Bernama dan stesen televisyen TV3.

Malah, beliau menegaskan dalam senario semasa, penilaian bulanan adalah sesuatu yang penting.

Sebagai contoh, katanya, kadar pengangguran pada Jun 2020 telah berkurangan kepada 4.9 peratus berbanding 5.3 peratus pada Mei 2020.

Indeks Pengeluaran Perindustrian mencatat pemulihan pada 26.2 peratus bulan ke bulan pada Jun 2020 (-0.4 peratus tahun ke tahun berbanding Mei 2020 (-21.6 peratus tahun ke tahun).

Selain itu, jualan borong dan runcit meningkat 21.8 peratus pada Jun berbanding bulan sebelumnya.

Indeks Pengurus Pembelian Pembuatan (PMI) juga pulih secara ketara daripada paras rendah tahun ini iaitu 31.3 peratus pada April kepada melebihi 50.0 pada Jun dan Julai, sekali gus menunjukkan bahawa sektor pembuatan telah melepasi penguncupan ketika tempoh PKP.

Malah, perbelanjaan pengguna turut meningkat, termasuk penjualan kereta penumpang yang menokok 6.3 peratus tahun ke tahun bagi Jun 2020.

BNM juga telah menyemak semula unjuran KDNK 2020 kepada -3.5 hingga -5.5 peratus daripada -2 hingga 0.5 peratus sebelum ini berikutan anggaran awal itu dibuat berdasarkan tempoh pelaksanaan kawalan pergerakan selama empat minggu berbanding tujuh minggu.

Ekonomi dijangka pulih dan mencatatkan pertumbuhan 5.5 peratus kepada 8.0 peratus pada 2021.

Selain itu, pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) juga dijangka menyumbang lebih 3.0 peratus terhadap pertumbuhan KDNK pada 2020.

Untuk rekod, KDNK United Kingdom menguncup pada -21.7 peratus dalam suku kedua 2020 manakala Perancis juga susut -13.8 peratus pada tempoh sama.

Di peringkat serantau, Singapura mencatatkan penyusutan KDNK sebanyak 12.6 peratus manakala Filipina menguncup 16.2 peratus dan Indonesia susut pada 5.3 peratus.

Mengulas fasa pemulihan di Malaysia, Tengku Zafrul berkata, eksport pada Jun 2020 meningkat semula pada 8.8 peratus daripada -25.5 peratus pada Mei 2020.

Bagi kemajuan masa depan, beliau berkata momentum pertumbuhan yang disaksikan pada Jun lepas dijangkakan terus kekal bagi tempoh berbaki dalam 2020.

“Kita berharap ekonomi itu akan terus meningkat dalam suku-suku ketiga dan keempat tahun ini,” katanya.

Menyentuh prospek 2021, Tengku Zafrul berkata, Tabung Kewangan Antarabangsa (IMF) telah mengunjurkan ekonomi Malaysia berkembang pada paras purata 6.3 peratus manakala Bank Dunia pada 6.9 peratus. – Bernama

See author's posts


Mayat lelaki hilang di Sungai Tabuan ditemui

KUCHING: Mayat lelaki yang hilang di Sungai Tabuan kawasan Zon Perindustrian Bebas Sama Jaya ditemui pada jam 12.20 tengah hari ini.

Pusat Gerakan Operasi Bomba (PGO) Bomba berkata, mangsa dikenal pasti sebagai Stepanus Selat, 22, berasal dari Indonesia ditemui pada jarak tiga meter dari lokasi mangsa terjatuh ke dalam sungai pagi tadi.

Mangsa bersama rakannya dikatakan menjala ikan di situ tetapi terjatuh ke dalam sungai kira-kira jam 7.30 pagi tadi.

Bomba yang menerima panggilan dikerah ke lokasi kejadian untuk operasi mencari dan menyelamat.

Jurucakap Bomba berkata, anggotanya dari Tabuan Jaya telah dikerahkan ke lokasi kejadian sejurus mendapat panggilan daripada pengadu, Sigi Kaya.

“Pengadu khuatir mangsa terjatuh ke dalam sungai semasa mereka menjala ikan dan mencari mangsa di dalam sungai tetapi tidak menjumpai.

“Selepas beberapa jam mencari, pengadu menghubungi pihak polis untuk ke lokasi kejadian sebelum polis meminta pengadu menghubungi Bomba untuk bantuan.

“Komander Operasi melaporkan operasi pencarian dimulakan pada 7.30 pagi dan pencarian dijalankan dengan menyusuri sungai menggunakan bot fiber di sekitar lokasi mangsa dikhuatiri jatuh ke dalam sungai,” katanya.

Selepas dijumpai, mangsa diserahkan kepada pihak polis untuk tindakan selanjutnya.

Oleh NICKELYSON LAKUN

See author's posts


Hayter juarai Jelajah de Romandie

PELUMBA England Ethan Hayter daripada pasukan Ineos Grenadiers memecut untuk memenangi prolog Jelajah de Romandie selepas menamatkan laluan 5.12km mengelilingi Lausanne dalam masa 5 minit 52 saat, semalam.

Hayter yang berusia 23 tahun mengenepikan peserta Australia, Rohan Dennis daripada pasukan Jumbo-Visma dengan 3 saat manakala Felix Grossschartner daripada pasukan Bora Hansgrohe dari Austria di tempat ketiga ketinggalan hampir 10 saat.

Juara bertahan dan pelumba veteran Ineos, Geraint Thomas, pemenang Jelajah Perancis 2018, berada di tempat keempat juga ketinggalan 10 saat.

Pemenang Jelajah Perancis empat kali Chris Froome menduduki tempat ke-119 ketinggalan 42 saat.

Hayter merupakan juara ujian masa Britain dan pemenang kejuaraan dunia berbasikal trek omnium dan memulakan perlumbaan dengan memakai jersi hijau pendahulu keseluruhan.

Peringkat satu menawarkan peluang melakukan ‘break away’ lewat dalam laluan sejauh 178km ke Romont dan diikuti dengan dua lagi laluan gunung sederhana.

Laluan bergunung utama Ahad ini dengan enam gunung besar untuk didaki adalah cabaran terbesar dan ujian masa individu yang menanjak pada Isnin juga harus menjadi salah satu peringkat penentu. – AFP

See author's posts


KLBA mohon tampung kos

PERSATUAN Badminton Kuala Lumpur (KLBA) menggesa pemaju yang mengambil alih tapak Stadium Badminton Kuala Lumpur di sini untuk memenuhi janji mereka meneruskan bayaran kepada KLBA sehingga akademi baharu siap dibina.

Presiden KLBA Datuk Seri Jahaberdeen Mohamed Yunoos berkata, bayaran itu sangat penting untuk memudahkan KLBA menampung pelbagai perbelanjaan seperti sewa gelanggang, bulu tangkis dan sebagainya.

Beliau mendakwa KLBA menerima hampir RM40,000 sebulan daripada pemaju sejak 2018 untuk membolehkan 75 hingga 80 pemain di bawah pengurusannya meneruskan latihan di gelanggang swasta sekitar Lembah Klang.

“Masalah menghentikan bayaran (sejak April tahun ini) sepatutnya tidak berlaku kerana pemaju telah berjanji sejak tahun 2017 yang mereka akan meneruskan bayaran kepada KLBA sehingga Akademi Badminton KLBA siap dan boleh digunakan. Sekarang mereka cuba memungkiri janji dengan menyalahkan DBKL (Dewan Bandaraya Kuala Lumpur) selepas DBKL menafikan memaklumkan kepada mereka untuk menghentikan bayaran,” katanya.

Jahaberdeen juga mendedahkan pihak pemaju bersetuju untuk menyiapkan pembinaan akademi badminton baharu selepas mengadakan pertemuan dengan Datuk Bandar Kuala Lumpur Datuk Nor Hisham Ahmad Dahlan di tapak cadangan, minggu lalu.

“Akademi baharu ini akan dibina berhampiran stadium lama yang sebelum ini dijadikan tempat parkir,” kata Jahaberdeen.

Stadium Badminton Kuala Lumpur yang berjaya melahirkan jaguh negara seperti Ong Ewe Hock dan Liew Daren dirobohkan pada 2017 untuk memberi laluan pembinaan projek kondominium mewah.

Stadium yang terletak di Cheras itu siap dibina pada 1990 dan pernah menjadi ibu pejabat Persekutuan Badminton Dunia (BWF) selain menjadi venue utama penganjuran acara badminton Sukan Komanwel 1998.

Sementara itu, jurucakap pemaju ketika dihubungi Bernama mengesahkan mereka telah menulis surat kepada DBKL untuk mendapatkan penjelasan dan pengesahan berhubung perkara itu.

“Kami juga telah menghubungi KLBA untuk mengadakan pertemuan minggu depan kerana kami berharap dapat menyelesaikan masalah ini secepat mungkin,” katanya.-Bernama

See author's posts


33 JKKK, NGO terima Peruntukan Khas PM

SARIKEI: Sebanyak 33 Jawatankuasa Kemajuan dan Keselamatan Kampung (JKKK), dan pertubuhan bukan kerajaan (NGO) dari Dewan Undangan Negeri (DUN) N41 Kuala Rajang bagi zon Sarikei menerima cek Peruntukan Khas Perdana Menteri (PM).

Cek Peruntukan Khas Perdana Menteri bagi DUN N41 Kuala Rajang bagi zon Sarikei berjumlah keseluruhan sebanyak RM113,000.

Hadir untuk menyampaikan cek tersebut ialah Menteri Muda Perancangan Bandar, Pentadbiran Tanah dan Alam Sekitar yang juga Ahli Dewan Undangan Negeri (ADUN) N41 Kuala Rajang, Datu Len Talif Salleh di Dewan Sri Nyelong, Khamis lalu.

Pada Rabu, sumbangan cek Peruntukan Khas PM turut disampaikan oleh Datu Len kepada 14 persatuan dan NGO di DUN N41 Kuala Rajang bagi zon Tanjung Manis.

Jumlah keseluruhan cek Peruntukan Khas Perdana Menteri bagi seluruh kawasan DUN N41 Kuala Rajang ialah berjumlah lebih kurang RM200,000.

Dimajlis yang sama, Datu Len turut menyerahkan sumbangan pengimbas suhu dan kod QR kepada rumah panjang di DUN N41 Kuala Rajang bagi zon Sarikei.

Hadir untuk mewakili setiap rumah panjang tersebut ialah Penghulu Bidai Gisang.

Pengimbas suhu dan kod QR yang disediakan di setiap rumah panjang ini adalah untuk inisiatif bagi mengekang penularan Covid-19.

Setiap pengunjung yang pergi ke rumah panjang di kawasan DUN N41 Kuala Rajang perlu menjalani saringan suhu badan sebelum memasuki rumah panjang.

Bersempena dengan Tahun Baru Cina, Len Talif turut menyerahkan sumbangan cenderamata kepada penduduk di kawasan Plong di Sare dan Parit Bugis.

Oleh EARL ANEK

See author's posts


Ibu bapa setuju anak terkandas dibenar pulang

CHERYL LAW

KUCHING: Ibu bapa bersetuju anak-anak yang terkandas di Institut Pengajian Tinggi (IPT) di Semenanjung dibenarkan pulang bermula 1 Mei.

Seorang pemandu, Law Teck Meng, 50, berkata setelah Perdana Menteri
mengumumkan kelonggaran kepada pelajar IPT untuk balik ketika Perintah Kawalan
Pergerakan (PKP), saya sebagai seorang bapa berasa lega kerana kerajaan memang
mengambil berat keselamatan dan kebajikan rakyat, khasnya pelajar di
Semenanjung yang akan balik ke pangkuan keluarga.

Law memberitahu, kalau pelajar itu telah disahkan negatif dari Covid-19
adalah wajar mereka dihantar pulang ke negeri masing-masing.

“Bukan saja pelajar tersebut disahkan negatif Covid-19, secara tidak
langsung kerajaan dapat mengurangkan kos sara hidup kepada pelajar. Adalah
lebih baik perbelanjaan itu digunakan untuk membeli peralatan untuk merawat
mangsa Covid-19,” katanya.

Mengulas lanjut, katanya, bila pihak kerajaan telah memastikan pelajar itu
telah bebas dari jangkitan Covid-19 dan benar-benar sihat, proses penghantaran
pelajar harus dimulakan dalam masa terdekat. Ini kerana memang tiba masanya
kerajaan menghantar pelajar itu balik ke negeri masing-masing.

“Sejak PKP bermula pada 18 April, kami sekeluarga risau akan keselamatan
anak-anak kami, saya amat berterima kasih kepada pihak kerajaan dan semua yang
terlibat yang menjaga kebajikan pelajar ketika tempoh PKP ini,” jelasnya.

Law menambah, saya gembira bila menerima berita pelajar dari Sarawak yang
berada di Semenanjung akan balik ke pangkuan keluarga tidak lama lagi.

“Saya berharap wabak Covid-19 akan berakhir dan bersama-sama kita sebagai
rakyat Malaysia membantu kerajaan dan barisan hadapan mencegah penularan
Covid-19 dan duduk di rumah,” katanya.

Sementara itu, seorang pembantu klinik, Jessy Liew, 50, berkata pelajar
yang terkandas di Semenanjung dan dibenarkan pulang bermula Isnin ini adalah
bagus.

Jessy berkata, saya bersetuju kerana mereka boleh bersama di sisi keluarga
tetapi mesti dipantau dan mengikut prosedur operasi standard (SOP) yang
ditetapkan oleh pihak kerajaan.

“Ia juga memberi kebaikan kerana pelajar akan lebih selesa. Tujuan kerajaan
membenarkan adalah kerana ia boleh memberi keselesaan pelajar dan pelajar boleh
bersama keluarga,” katanya.

Tambahnya, ini tindakan yang terbaik kerana keselamatan dan kesihatan
anak-anak juga akan lebih terjaga apabila bersama keluarga. Apabila berada di
kampus, mereka perlu menjaga diri sendiri dan ini akan merisaukan ibu bapa.

Jessy memberitahu, dia berasa gembira kerana dapat bersama anak yang berada
di tempat lain seorang diri dan berharap orang ramai boleh mematuhi kesemua
peraturan dan SOP sepanjang PKP.

See author's posts


Sarawak pamer aksi cemerlang

MIKAIL (kiri) dan Hakim bersama trofi Petinju Terbaik yang dimenangi oleh mereka.

SARAWAK mempamerkan aksi cemerlang dengan menggondol tiga pingat emas, tiga perak dan tiga gangsa pada Kejohanan Muaythai Elit Senior dan Junior Peringkat Kebangsaan 2022 yang berlangsung di Kota Bahru baru-baru ini.

Kejohanan yang diadakan di Pusat Tarbiah Islam Kelantan (PUTIK) tersebut telah melabuhkan tirainya pada Ahad lalu dengan kelibat tiga atlet remaja dari Sarawak berjaya mencuri tumpuan penonton.

Tiga atlet remaja iaitu Muhammad Mikail Ghazali Zulfikar daripada Kelab Muaythai Rentap Kuching, Muhammad Hakim Abdullah daripada Kelab Muaythai Sting Kuching dan Texas Jeremy Lo daripada Kelab Muaythai SS Fighter Kuching telah menyumbang pingat emas dalam kategori masing-masing.

Muhammad Mikail berjaya menumpaskan peserta tuan rumah, Muhammad Danial Hakim Asmadi dalam pertembungan final Remaja Lelaki 12-13 Tahun (35-40 kilogram) untuk meraih emas.

Emas kedua pula disumbang oleh Muhammad Hakim yang menumpaskan peserta Kuala Lumpur, Muhammad Fariz Ukasyah dalam kategori Remaja Lelaki 11-12 Tahun (25-30 kilogram).

Manakala Texas pula berjaya menyingkirkan rakan senegeri, Muhammad Syamiel Saufi dalam kategori Remaja Lelaki 12-13 Tahun (40-45kg).

Sementara itu, dua lagi perak disumbangkan Damien Casey Daniel (Kelab D30 Miri) yang tewas kepada atlet Melaka, Wan Muhammad Iffat (Remaja 8-9 Tahun, 25-30kg) dan Khairul Aiman Muzaffar Agus (Kelab PS Muaythai Bintulu) yang kalah kepada pesaing Selangor, Hasril Nazmi (Lelaki Senior 16-40 Tahun, Competitive -B 54-57kg).

Tiga pingat gangsa pula disumbangkan Aqeed Fiqrie Omar (Senior 16-40 tahun, Kelab PS Muaythai Bintulu), Nur Arifah Mahsunah Baharom (Senior 16-40 tahun, Kelab Muaythai Phoenix Meranek Samarahan) dan Nur Azirah Mohamad Yudi (Senior 16-40 tahun, Kelab Muaythai Sting Kuching).

Dalam pada itu, Mikail dan Hakim pula berjaya menggondol bonus tambahan apabila turut dinobatkan Petinju Terbaik kejohanan dalam kategori masing-masing.

Pada kejohanan kali ini, kontinjen muaythai Sarawak mempertaruhkan seramai 13 atlet.

Atlet lain adalah Jordan Bokoet Herman (Bau Muaythai Club), Mohd Hairol Salmi (Kelab Muaythai Sting Kuching), Dylan Casey Daniel (Kelab D30 Miri) dan Ayu Addyqa Azmi (Muaythai Kenyalang Kuching).

Mereka diiringi jurulatih Perbadanan Sukan Sarawak (SSC) dan Majlis Sukan Negeri Sarawak (MSNS) dan Persatuan Muaythai Negeri Sarawak (PMNS), Mohd Azan Putra; jurulatih Pusat Pembangunan Muaythai Samarahan, Roslan Jahani; Pusat Pembangunan Muaythai Kuching, Zulkeplie Abdul Rahman; wakil PMNS Norizan Ibrahim dan Ali Mos dan Pegawai Pembangunan Sukan SSC, Alexander Sirai.

Oleh SYAMIMI HUSNA

See author's posts


PKP: Penduduk pedalaman terima agihan

MIRI : Penduduk di kawasan pedalaman Wilayah Utara Sarawak yang terjejas susulan
Perintah Kawalan Pergerakan (PKP) mula menerima bantuan makanan bermula
semalam.

Bantuan bekalan makanan itu dihantar dengan menggunakan helikopter milik
Tentera Udara Diraja Malaysia (TUDM).

Ketua Menteri, Datuk Patinggi Abang Johari Tun Openg berkata, sebanyak 13
lokasi kawasan pedalaman di  Bahagian
Miri dikenal pasti untuk  penghantaran
bantuan makanan itu.

“Sebagai permulaan hari ini (semalam), kita menghantar bantuan makanan
menggunakan helikopter TUDM ke kawasan Bario,” katanya pada sidang media
selepas melancarkan Bantuan Bekalan Makanan Sarawak Bahagian Miri di Pangkalan
Unit Udara Jabatan Bomba dan Penyelamat Malaysia di sini, semalam.

Turut hadir, Panglima Medan Timur Markas Pemerintahan Medan Timur Tentera
Darat, Leftenan Jeneral Datuk Wira Zambrose Mohd Zain dan Menteri Pengangkutan
Datuk Lee Kim Shin.

Abang Johari berkata, jadual penghantaran barang  makanan itu ke 13 lokasi tersebut termasuk di
kawasan Telang Usan, Baram akan selesai dalam masa antara tiga hingga lapan
hari bergantung kepada keadaan cuaca.

Beliau turut merakamkan terima terima kasih kepada pihak Angkatan Tentera
Malaysia (ATM) serta Jabatan Bomba dan Penyelamat Malaysia (JBPM) kerana
memberi kerjasama dengan Kerajaan Sarawak untuk menjalankan operasi
penghantaran bekalan makanan di kawasan tersebut.

Sementara itu, Abang Johari menerusi satu kenyataan semalam  berkata Kementerian Perdagangan Dalam Negeri
dan Hal Ehwal Pengguna Negeri (KPDNHEP) akan memastikan bekalan makanan
sentiasa mencukupi di semua 800 pusat jualan, kedai runcit di seluruh Sarawak
yang dibenarkan beroperasi setiap hari mulai jam 7 pagi hingga 4 petang.

Kerajaan Sarawak memperuntukkan RM16.4 juta untuk membekalkan makanan asas kepada golongan sasaran di seluruh negeri ini. Setiap kawasan Dewan Undangan Negeri (DUN) diperuntukkan RM200,000 dan golongan sasaranya yang dibekalkan dengan makanan asas ini terdiri daripada Ketua Isi Rumah (KIR) di kawasan luar bandar dan pendalaman, miskin bandar, dan mereka yang terputus pendapatan susulan Perintah Kawalan Pergerakan (PKP).

Setakat semalam, semua Jawatankuasa Bencana Bahagian atau Daerah, dengan kerjasama agensi-agensi Kerajaan, Pusat Khidmat ADUN dan NGO telah selesai mengenalpasti golongan sasaran dan jumlah rakyat yang akan mendapat bekalan makanan di seluruh Sarawak adalah kira-kira 450,000 orang.

See author's posts


BN setuju tema manifesto ‘Kestabilan Dan Kemakmuran’

KUALA LUMPUR: Dewan Tertinggi Barisan Nasional (BN) bersetuju tema utama manifesto gabungan politik itu pada Pilihan Raya Umum Ke-15 (PRU-15) ialah ‘Kestabilan Dan Kemakmuran.’

Setiausaha Agung BN, Datuk Seri Dr Zambry Abd Kadir berkata, perkara itu dipersetujui dalam Mesyuarat Dewan Tertinggi BN yang berlangsung di Menara Dato Onn’ di sini, malam tadi.

“BN komited untuk memastikan kebajikan rakyat diperkasa dan kedaulatan negara terus terpelihara dengan penawaran polisi bersifat prorakyat dalam memacu pembangunan sosioekonomi yang mampan dan menyeluruh,” menurutnya dalam satu kenyataan.

Beliau juga berkata, perundingan pembahagian kerusi antara parti komponen dan Sahabat BN akan dimuktamad.

“Dewan Tertinggi bersetuju dengan usaha untuk mengetengahkan calon baharu yang mempunyai nilai boleh menang, boleh diterima dan disenangi serta berazam untuk mencapai 30 peratus calon wanita,” katanya.

Zambry berkata selain itu, mesyuarat Dewan Tertinggi BN mengarahkan semua jentera parti bagi membuat persiapan bagi menghadapi PRU-15 di peringkat Parlimen dan Dewan Undangan Negeri (DUN).

“Dewan Tertinggi BN mengarahkan Pengerusi Jawatankuasa Penyelaras Bahagian menjalankan mesyuarat koordinasi gerak kerja jentera bagi menghadapi PRU-15 dan mengarahkan Pengerusi Jawatankuasa Penyelaras Bahagian menjalankan mesyuarat koordinasi gerak kerja jentera bagi menghadapi PRU-15,” katanya.

Beliau juga berkata, BN menjunjung kasih perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk membubarkan Parlimen ke-14 selaras dengan kuasa-kuasa Seri Paduka sebagaimana termaktub di bawah Perkara 40(2)(b) dan Perkara 55(2) Perlembagaan Persekutuan.

Semalam, Perdana Menteri Datuk Seri Ismail Sabri Yaakob mengumumkan pembubaran Parlimen bagi memberi laluan kepada PRU15 dan susulan itu, pilihan raya umum perlu diadakan dalam tempoh 60 hari. – Bernama

See author's posts


Maybank, CGC sasar RM300 juta pembiayaan

KUALA LUMPUR: Maybank dan Credit Guarantee Corporation Malaysia Bhd (CGC) mensasarkan untuk mengeluarkan sebanyak RM300 juta dalam tahun pertama SME Clean Loan/Financing Plus untuk memberi manfaat kepada Perusahaan Kecil dan Sederhana (PKS).

Dalam satu kenyataan yang dikeluarkan bersama, dua syarikat itu berkata, Clean Loan/Financing Plus, yang pertama diperkenalkan di pasaran terdiri daripada gabungan 30 peratus Pinjaman Berjangka dan 70 peratus kemudahan Overdraf tanpa jaminan kerana 70 peratus daripada jumlah pinjaman dijamin oleh CGC.

Jumlah pembiayaan yang ditawarkan adalah daripada RM250,000 hingga RM1 juta untuk tempoh minimum tiga tahun sehingga tujuh tahun. SME Clean Loan/Financing Plus dibuka untuk semua pelanggan Maybank dan juga pelanggan baharu.

Maybank dan CGC telah memperuntukkan RM1 bilion untuk kemudahan tersebut, ia terdiri daripada skim pembiayaan Islam dan konvensional.

Ketua Pegawai Eksekutif Kumpulan Maybank untuk Perkhidmatan Kewangan Komuniti, Datuk John Chong berkata, pelancaran SME Clean Loan/Financing Plus itu adalah sangat tepat pada masanya memandangkan kebanyakan PKS sedang menghadapi masalah aliran kewangan setelah berbulan-bulan perniagaan mereka terjejas.

“Keunikan penyelesaian ini terletak pada fleksibilitinya dalam membolehkan PKS mendapatkan wang pendahuluan daripada pinjaman jangka masa sementara kemudahan overdraf yang sedia ada akan membantu pengurusan aliran tunai mereka.

“Selain itu, berbeza berbanding kemudahan overdraf bersih lain di pasaran di mana had biasanya akan berkurangan dalam tempoh sebulan selepas pengeluaran pembiayaan itu, SME Clean Loan/Financing Plus hanya akan berkurangan dalam tempoh dua tahun selepas pengeluaran pembiayaan dikeluarkan, memberikan aliran tunai yang cukup kepada PKS untuk memenuhi keperluan aliran tunai jangka pendek mereka,” katanya.

Sebagai sebahagian daripada komitmennya untuk menyokong PKS di negara ini, Maybank telah meluluskan pembiayaan sebanyak RM4.9 bilion kepada PKS dengan kadar kelulusan 85 peratus pada 31 Mei 2020.

Kira-kira 88 peratus pinjaman tertunggak PKS kini dalam tempoh moratorium selama enam bulan bermula dari Mac lepas hingga September 2020.

Presiden/Ketua Pegawai Eksekutif CGC, Datuk Mohd Zamree Mohd Ishak berkata, Inisiatif itu adalah salah satu usaha kami untuk mengurangkan kesan penularan Covid-19 dengan menyediakan sokongan aliran tunai yang disasarkan kepada PKS supaya mereka dapat meneruskan operasi mereka dan merancakkan kembali ekonomi.

Kemudahan ini yang juga disokong oleh Skim Jaminan Portfolio CGC, ia mempunyai ciri khas yang akan memberi PKS kemampuan untuk menguruskan mudah tunai mereka dengan lebih baik disebabkan oleh keadaan ekonomi yang mencabar ketika ini. – Bernama

See author's posts